Európsky parlament uznal Guaidóa za prezidenta Venezuely

Europoslanci vyzvali členské štáty EÚ, aby preukázali jednotu a nepovažovali Madura za prezidenta.

BRUSEL. Poslanci Európskeho parlamentu (EP) vo štvrtok v Bruseli v súlade s venezuelskou ústavou uznali Juana Guaidóa za legitímneho dočasného prezidenta Venezuelskej bolívarovskej republiky. Europoslanci zároveň vyzvali vysokú predstaviteľku EÚ pre zahraničné veci a bezpečnostnú politiku Federicu Mogheriniovú a členské štáty EÚ, aby preukázali jednotu a takisto uznali Guaidóa za jediného legitímneho dočasného prezidenta Venezuely. A to až do vyhlásenia nových slobodných, transparentných a dôveryhodných prezidentských volieb, ktoré by v krajine obnovili demokraciu. Podľa stanoviska europarlamentu by EÚ a členské štáty následne mali uznať aj nových zástupcov Venezuely, ktorých vymenujú legitímne orgány krajiny. Parlament v nelegislatívnom uznesení, za ktoré hlasovalo 439 poslancov, 104 bolo proti a 88 sa zdržali hlasovania, opätovne vyjadril plnú podporu venezuelskému Národnému zhromaždeniu, ktoré je podľa europoslancov jediným legitímnym demokratickým orgánom Venezuely a ktorého právomoci, ako aj výsady a bezpečnosť venezuelských zákonodarcov je nutné obnoviť a rešpektovať. Uznesenie Európskeho parlamentu zároveň dôrazne odsudzuje tvrdé represie a násilie, ktoré viedli k stratám na životoch a k zraneniam. Poslanci v tejto súvislosti vyzvali venezuelské orgány, aby zastavili všetky formy porušovania ľudských práv, vyvodili zodpovednosť voči osobám, ktoré ich majú na svedomí, a zabezpečili riadne dodržiavanie všetkých základných ľudských práv a slobôd. Parlament vyjadril plnú podporu výzve generálneho tajomníka OSN na nezávislé a úplné vyšetrenie prípadov násilných úmrtí vo Venezuele, odsúdil zadržiavanie novinárov - vrátane občanov EÚ - pokrývajúcich dianie v tejto krajine a vyzval na ich okamžité prepustenie. Poslanci vyzvali Mogheriniovú, aby v spolupráci s krajinami v regióne a ďalšími kľúčovými aktérmi vytvorila kontaktnú skupinu, ktorá by mohla sprostredkovať dohodu o usporiadaní slobodných, transparentných a dôveryhodných prezidentských volieb. Súčasťou tejto dohody by malo byť zaručenie rovnakých podmienok pre všetkých aktérov a zaistenie transparentnosti a účasti medzinárodných pozorovateľov. Európsky parlament vo svojej správe pre médiá pripomenul, že Venezuela sa nachádza v bezprecedentnej sociálnej a hospodárskej kríze, ako aj v kríze demokracie, dôsledkom čoho už krajinu opustili viac ako tri milióny ľudí. Šéfka európskej diplomacie Federica Mogheriniová vyzvala aj na okamžité prepustenie novinárov zadržaných vo Venezuele v rámci zásahu Caracasu proti zahraničným médiám. Informovala o tom agentúra AFP. "Žiadame, aby (zadržaní novinári) boli ihneď prepustení," povedala novinárom Mogheriniová v rumunskej metropole Bukurešť, kde budú ministri zahraničných vecí EÚ rokovať o situácii vo Venezuele. Francúzske ministerstvo zahraničných vecí taktiež vyzvalo venezuelské úrady, aby prepustili dvoch francúzskych novinárov pracujúcich pre televíziu TMC. Informovala o tom agentúra AP. Zadržanie troch novinárov a vodiča, ktorí pracujú pre španielsku štátnu tlačovú agentúru EFE, odsúdila španielska vláda. Skupinu zadržali v hlavnom meste Venezuely. Kancelária premiéra Pedra Sáncheza vo štvrtkovom vyhlásení požiadala vládu o ich okamžité prepustenie.EFE informovala, že kolumbijský fotograf Leonardo Munoz zmizol v stredu ráno v Caracase, pričom ďalšie dve osoby - Španiela Gonzala Domingueza a jeho kolegyňu Mauren Barriga z Kolumbie neskôr odvliekli z ich kancelárie členovia venezuelskej tajnej služby Sebin. Španielska vláda uviedla, že vo väzbe je aj šofér pracujúci pre agentúru. Jeho meno nezverejnili.Sánchez predtým vyhlásil, že Španielsko uzná za prezidenta krajiny Juana Guaidóa, ak Nicolás Maduro do nedele nevyhlási nové voľby. Venezuelské úrady zadržali tento týždeň piatich zahraničných novinárov vrátane dvoch z Francúzska a jedného zo Španielska. Iných dvoch novinárov - čilských - deportovali. Žurnalisti pokrývali aktuálnu krízu v tejto juhoamerickej krajine. Nicolás Maduro sa 10. januára napriek sporným prezidentským voľbám ujal vlády na ďalšie šesťročné obdobie. Líder opozície a predseda venezuelského parlamentu Juana Guaidó sa 23. januára vyhlásil za dočasného prezidenta. Guaidó vo štvrtok vyhlásil, že sa začali tajné rokovania opozície s predstaviteľmi ozbrojených síl s cieľom odstaviť od moci prezidenta Nicolása Madura.


Policajti skúmajú mozgy psov pre lepšiu identifikáciu pachov, sú prví na svete

Dáta ukazujú, ako pes reaguje na jednotlivé pachy pri ich porovnávaní.

BRATISLAVA. Slovenská polícia spolupracuje na projekte elektroencefalografie (EEG) v rámci metódy pachovej identifikácie. "V rámci novej metódy VAMA (názov odvodený od jej tvorcov) nasadzujeme služobným psom na ich hlavy špeciálne čiapky s elektródami, ktoré sú prepojené so zariadením umiestneným na ich telách," uviedol vedúci oddelenia metódy pachovej identifikácie odboru kynológie a hipológie Prezídia Policajného zboru v Slovenských Ďarmotách Ján Varga. "Pomocou wifi signálu sa mozgové elektrické impulzy psa prenášajú do počítača, kde môžeme vidieť, ako pes reaguje na jednotlivé pachy pri ich porovnávaní," priblížil. Počítačom zhromaždené a vyhodnotené výsledky tak jednoznačne preukážu hodnovernosť označenia pachovej stopy služobným psom. Vyhľadávanie a spárovanie pachových stôp sa pre služobného psa začína očuchaním vybranej pachovej stopy a následne prejdením okolo niekoľkých konzerv s pachovými stopami na porovnanie. Ak pri niektorej pes dá signál psovodovi, tak dôjde k úspešnému spárovaniu a identifikácii páchateľa, ktorý na mieste činu zanechal pachovú stopu. Z celosvetového hľadiska ide o prvé použitie elektroencefalografie (EEG) v metóde pachovej identifikácie. Na jej vývoji spolupracuje Aladár Maďari, špecialista na neurológiu a správanie zvierat z Univerzity veterinárskeho lekárstva a farmácie v Košiciach. Prvé výsledky poukazujú na vysokú objektivitu pri vyhodnocovaní kriminalistických pachových stôp. Vďaka potenciálu novej metódy majú závery pachovej identifikácie šancu stať sa plnohodnotným dôkazom v trestnom dokazovaní. Orgány činné v trestnom konaní budú mať k dispozícii nielen písomný záznam o výsledku porovnávania, ale aj počítačom vygenerovaný dôkaz o mozgovej aktivite psa, kde budú viditeľné rozdiely medzi jeho reakciami na pachy, ktoré sa nezhodujú a ktoré sa s pachovou stopou vytypovaného páchateľa zhodujú.


Rumunsku premiérku zvolili za šéfku sociálnych demokratov

Dancilaová je prvou ženou na predsedníckom poste v tejto strane.

BUKUREŠŤ. Rumunskú premiérku Vioricu Dancilaovú zvolili v sobotu za predsedníčku vládnej Sociálnodemokratickej strany (PSD). Stalo sa tak na zjazde strany, keď dostala 2828 hlasov z takmer 4000 zúčastnených delegátov PSD, informoval server Romania-Insider.com. Dancilaová je prvou ženou na predsedníckom poste v tejto strane, keď medzi jej predchodcov patrili prezident Ion Iliescu, expremiér Adrian Nastase, bývalý minister zahraničných vecí Mircea Geoana, expremiér Victor Ponta a Liviu Dragnea. Dočasnou šéfkou PSD sa stala po tom, ako bývalý líder Dragnea nastúpil 27. mája do väzenia, keď najvyšší súd zamietol jeho odvolanie voči odsúdeniu za korupciu. Nestrácala čas a do mesiaca získala v strane väčšinovú podporu a pritom sa aj dištancovala od Dragneovho odkazu. V januári 2018, keď ju Dragnea priviedol z Bruselu, kde bola poslankyňou Európskeho parlamentu, málokto o nej počul. Médiá ju označovali za Dragneovu bábku, avšak v tomto roku prestala poslúchať jeho príkazy. Bývalý líder PSD na vládu tlačil, aby schválila kontroverznú justičnú reformu, ktorá by pomohla vyriešiť jeho problémy so zákonom, ale premiérka sa postavila podľa správ proti. Nátlak z Európskej komisie a fakt, že Rumunsko zastávalo rotujúce predsedníctvo v Rade EÚ, prispelo k tomu, že už na Dragneove nariadenia nebrala ohľad. Jej najväčšou výhodou, ktorá jej pomohla získať predsednícky post v strane, bolo to, že keby podala ako premiérka demisiu, jej strana by takmer určite stratila moc. Bolo by totiž veľmi nepravdepodobné, že by prezident Klaus Iohannis vymenoval ďalšieho premiéra z PSD, obzvlášť po tom, ako strana prehrala voľby do Európskeho parlamentu. Dancilaovej posolstvo strane bolo jasné: ak ma nezvolíte za predsedníčku, rezignujem. Jej úloha však nie je jednoduchá, keďže PSD má len niekoľko mesiacov na nájdenie kandidáta do tohtoročných prezidentských volieb a na nápravu naštrbeného imidžu pred budúcoročnými parlamentnými voľbami. Dancilaovej vláda má však stále väčšinu v parlamente, čo sa tento rok pravdepodobne nezmení, dodáva server Romania-Insider.com.


Francúzska AXA kúpi XL Group, stane sa jednotkou v úrazovom poistení

Spoločnosť AXA sa dohodla na prevzatí poisťovne XL Group za vyše 15 miliárd dolárov.

PARÍŽ. Francúzska poisťovacia spoločnosť AXA sa dohodla na prevzatí poisťovne XL Group za vyše 15 miliárd USD. Vznikne tak najväčšia poisťovacia spoločnosť na svete v oblasti úrazového poistenia a poistenia majetku. Po nemeckej spoločnosti Allianz druhá najväčšia poisťovňa v Európe z pohľadu trhovej kapitalizácie uviedla, že za akciu XL Group so sídlom na Bermudách ponúkla 57,60 USD. V porovnaní s uzatváracou hodnotou akcií 2. marca to predstavuje 33-% prémiu. Celkovo tak za XL Group ponúkla AXA 15,3 miliardy USD (12,43 miliardy eur). AXA je tak ďalšou poisťovňou, ktorá sa rozhodla pre akvizíciu s cieľom posilniť svoju pozíciu na trhu. Mesiac predtým American International Group oznámila, že kúpi zaisťovaciu firmu Validus zhruba za 5,6 miliardy USD. Na rozdiel od viacerých svojich konkurentov poisťovňa AXA v takej miere nedoplatila na veľký počet finančne nákladných prírodných katastrof, ku ktorým došlo v roku 2017. Od veľkých škôd ju uchránili zaisťovacie kontrakty a jej diverzifikovaný biznis model. Za rok 2017 tak dosiahla vyšší než pôvodne očakávaný čistý zisk 6,2 miliardy eur. Prvýkrát v histórii tak čistý zisk spoločnosti prekonal úroveň 6 miliárd eur. (1 EUR = 1,2312 USD)


O odškodnení majiteľov áut emisnej kauzy sa na Slovensku nehovorí

Automobilka nemotivuje vlastníkov, aby si dávali svoje autá opraviť.

POPRAD, BRATISLAVA. O riešení emisného škandálu nemeckej automobilky Volkswagen a o odškodnení majiteľov jej vozidiel na Slovensku nehovorí. Tvrdí to Spoločnosť ochrany spotrebiteľov Poprad, ktorá v stredu počas tlačovej konferencie vyzvala všetkých slovenských spotrebiteľov, vlastníkov automobilov s manipulovaným softvérom na meranie produkcie emisií, aby ju kontaktovali prostredníctvom emailovej adresy info@sospotrebitelov.sk. "Budeme hľadať riešenia v spolupráci aj s inými spotrebiteľskými združeniami v iných krajinách. Chceme rovnako osloviť všetky kompetentné inštitúcie na Slovensku, aby definovali tento problém,“ informovala Petra Čakovská z S.O.S. Podľa Čakovskej spoločnosť listom osloví aj samotný Volkswagen, no rovnako aj napríklad ministerstvo životného prostredia či Slovenskú obchodnú inšpekciu. Emisný škandál automobilky Volkswagen vypukol v septembri minulého roka, keď bola odhalená manipulácia emisných testov dieselových motorov automobilky v USA. Na Slovensku by sa tento problém mohol týkať viac ako 46 000 áut. S.O.S. plánuje vyburcovať a naštartovať diskusiu o pomoci majiteľom automobilov, ktorý sa toto odhalenie týka. „Európska únia nemá vytvorený mechanizmus, ktorým by vedela pomôcť v takýchto prípadoch a naše inštitúcie majú skôr tendenciu odpovedať, že čakajú, čo sa stane na strane Európskej komisie a výsledok pre spotrebiteľov nie je žiadny,“ skonštatovala Čakovská. Podľa jej slov škandál ukázal niekoľko problémov. Poukázala na to, že kým v oblasti lodnej, leteckej a železničnej dopravy existujú nezávislé inštitúcie, ktoré kontrolujú, ako pravdivo dodržiavajú výrobcovia európske normy, pri automobilovej doprave nič také neexistuje. Čakovská tvrdí, že je potrebné nezávislé testovanie áut na cestách a nielen v laboratóriách. Aj na základe testov, ktoré vykonalo spotrebiteľské združenie Which? vo Veľkej Británii ešte pred niekoľkými rokmi až 95 percent dieselových áut rôznych značiek vykazovalo vyššie emisie, ako deklarovali výrobcovia. "Európski politici diskutujú o Parížskej dohode, o klimatických zmenách, ale ak nevieme emisie skontrolovať, dohody sú nám v podstate nanič,“ upozornila Čakovská. Škandál podľa Čakovskej otvoril aj ďalší problém. "Ukázalo sa, že slovenskí spotrebitelia nemajú záujem o ochranu životného prostredia a prostredia ako takého,“ povedala. Poukázala na to, že na spotrebiteľské organizácie sa v zahraničí obracajú tisíce užívateľov automobilov, ktorí sú zavádzaní. „Na Slovensku takéto nasadenie zo strany spotrebiteľov zatiaľ necítime. Kým problém neovplyvňuje funkcionalitu auta, nevedia, akým spôsobom škodia životnému prostrediu, pre nich to žiaden problém nespôsobuje a nedožadujú sa kompenzácie,“ dodala Čakovská.


Matovič ocenil zvolenie Polláka ako protipól voči rasizmu

Matovič upozornil na zisk Smeru, SNS, Most-Híd a ĽSNS.

BRATISLAVA. Víťazstvo mimoparlamentných strán Progresívne Slovensko (PS) a Spolu-OD v eurovoľbách podľa lídra hnutia OĽaNO Igora Matoviča ešte nemusí znamenať zmenu. Uviedol to na pondelkovej tlačovej konferencii k výsledkom volieb do Európskeho parlamentu. "Dokázali pri nízkej účasti nabudiť viac svojich voličov, nič viac, nič menej," uviedol. Líder OĽaNO uznal, že strany mali v niektorých veciach lepšiu kampaň, je však podľa neho bežné, že nové strany vzbudia väčší záujem voličov. Zdôraznil tiež, že vznikajúca strana Andreja Kisku, ktorú PS a Spolu vyzvali na spoluprácu, by mala osloviť najmä súčasných nevoličov. Nepovedal, či by malo s týmito stranami záujem spolupracovať aj hnutie OĽaNO. Matovič v tejto súvislosti upozornil na to, že sčítané percentá strán Smer-SD, SNS, Most-Híd a ĽSNS sa príliš nelíšia od súčtu percent týchto strán v predchádzajúcich eurovoľbách. "Skupina ľudí, ktorá volí tieto strany, ktoré by nemali byť súčasťou alternatívy po budúcich voľbách, je taká istá. Je to len preskupenie v rámci nich, súboj nie je vyhratý," konštatoval Matovič. Zároveň vyzdvihol, že sa do europarlamentu dostal Róm Peter Pollák. Podľa Matoviča je to silný signál smerom do EÚ, ale aj smerom k Slovákom, ktorí "trpia len preto, lebo si dovolili narodiť sa ako Rómovia". Pollák zdôraznil, že chce v Európskom parlamente zastupovať nielen záujmy Rómov, ale celého Slovenska. Svoj úspech zároveň považuje za jasný odkaz, že Slovensko nie je rasistickou a fašistickou krajinou. Venovať sa chce najmä znižovaniu regionálnych rozdielov a prevencii šírenia strachu.


Berlín a Paríž chcú posilniť vojenskú úlohu Európskej únie

BERLÍN. Francúzsko a Nemecko chcú po teroristických útokoch z uplynulých mesiacov posilniť vojenskú úlohu Európskej únie. Pred blížiacim sa neformálnym summitom únie v Bratislave zverejnili obe krajiny spoločnú koncepciu, ktorá okrem iného predpokladá zriadenie hlavného štábu pre misie EÚ alebo pravidelné vrcholné schôdzky EÚ o bezpečnostnej a obrannej politike. Informácie priniesla tlačová agentúra DPA. "Je najvyšší čas posilniť našu solidaritu a obranné schopnosti Európy, aby sme mohli efektívnejšie chrániť naše hranice a občanov EÚ," hovorí sa v dokumente oboch krajín.Paríž a Berlín sa v ňom vyslovujú za prijatie prvých rozhodnutí v danej sfére už na decembrovom summite únie. Medzi navrhovanými krokmi sú podľa DPA zriadenie stáleho hlavného štábu pre civilné a vojenské misie EÚ, skvalitnenie lekárskej starostlivosti pri misiách únie prostredníctvom európskeho veliteľstva zdravotníkov či zlepšenie prepojenia dopravných kapacít členských štátov. Ďalej sa navrhuje zefektívnenie výmeny satelitných záberov s cieľom zlepšiť ochranu vonkajších hraníc únie, ako aj posilnenie spolupráce EÚ a Severoatlantickej aliancie so zámerom úspešne čeliť internetovým a ďalším hrozbám.


STĹPČEK ŠÉFREDAKTORKYViete, čo je oveľa väčší problém ako utečenci?

Referendum je fraška

Správa o stave Maďarska

Stĺpček šéfredaktorky

Hlasovanie sa začalo

Orbánova vlada sa pýta desivé otázky, no dáva ešte desivejšie odpovede.

Premiér Viktor Orbán už niekoľko týždňov kladie Maďarom desivé otázky. V referendovej kampani, ktorá sa živí z mýtov a poloprávd. Aby sa báli. A najmä, aby sa daňoví poplatníci Orbána nepýtali, ako míňa ich peniaze. A prečo bohatnú najmä jemu blízki ľudia. Vedeli ste, že v Paríži útočili prisťahovalci? Vedeli ste, že Brusel chce presťahovať do Maďarska celé mesto prisťahovalcov? Pýta sa Orbánova vláda. Chce z verejného diškurzu vymazať slová ako utečenci alebo solidarita. Chce, aby Maďari videli len prisťahovalcov, ktorí ohrozujú ich identitu a vieru.     Orbán zneužil inštitút referenda, aby povýšil svoju protiutečeneckú agendu na vôľu národa. Nech už Maďari odpovedia na referendovú otázku akokoľvek, jedna vec je istá: utečenci sú oveľa menší problém než vládna korupcia. A to platí aj pre Orbánovho slovenského suseda.


Slovenská ekonomika porastie, zvýšia sa mzdy a pribudnú pracovné miesta

BRATISLAVA. Slovenská ekonomika v tomto roku vzrastie o 4,1 percenta. Nominálne mzdy budú rásť najrýchlejšie od krízy a potiahnu infláciu. Na trhu práce pribudne 40-tisíc pracovných miest. Vo svojej aktuálnej makroekonomickej prognóze to predpokladá Inštitút finančnej politiky (IFP) Ministerstva financií (MF). K spotrebe domácnosti sa podľa ministerských analytikov tento rok ako zdroj rastu pridajú export a najmä investície. Vývoz bude v priebehu roka ťažiť z produkcie nových SUV modelov vo Volkswagene (VW), nábeh výroby v Jaguar Land Rover (JLR) ku koncu roka ovplyvní zatiaľ tohtoročné čísla iba minimálne. "Budúci rok dosiahne výkon ekonomiky 4,5 percenta. Spotreba domácností si udrží dynamiku nad 3 percentá. Export ovplyvní nábeh produkcie v JLR, ale aj pokračujúci nárast výroby vo VW," avizuje IFP. Tvorba investícií mierne spomalí z dôvodu dokončenia nových kapacít v automobilkách, najväčším prispievateľom k rastu hrubého domáceho produktu (HDP) tak bude čistý export. V rokoch 2020 a 2021 následne rast slovenskej ekonomiky zvoľní na 3,9 percenta a 3,3 percenta, očakáva inštitút. V roku 2018 pribudne v ekonomike SR podľa prognózy vyše 40.000 pracovných miest, čo zvýši zamestnanosť o 1,7 percenta. Rast potiahnu služby a priemysel, kde vznikne spolu takmer 30.000 nových pracovných miest. Oživenie sa očakáva aj v stavebníctve. "Aj naďalej bude pokračovať zvýšená participácia zahraničných pracovníkov, ktorá bude čiastočne tlmiť stupňujúce sa prehrievanie na trhu práce," konštatujú analytici rezortu financií. Miera nezamestnanosti by sa mala v tomto roku znížiť na 6,9 %, na konci prognózovaného horizontu na úroveň 5,6 percenta. Rast priemernej nominálnej mzdy na Slovensku v tomto roku zrýchli až na 5,8 percenta. Zrýchlenie má byť výrazné vo všetkých sektoroch, najviac však v priemysle a verejnej správe. "Akcelerácia miezd odráža súčasné napätie na trhu práce a tiež vyššiu infláciu. V nasledujúcom roku dosiahne rast nominálnych miezd veľmi podobné tempo. Reálna mzda si udrží dynamiku nad 3 percentá až do roku 2020," avizuje IFP. V prognóze tiež predpokladá, že ceny na Slovensku v tomto roku stúpnu o 2,5 percenta. "K zrýchleniu dopytovej inflácie ťahanej rastom miezd sa pridá aj vyšší rast cien potravín, ktorý by mal pretrvávať aj vo zvyšku tohto roka," vysvetlili analytici. Regulované ceny vzrastú len mierne, vyššie ceny ropy sa premietnu do vyšších cien pohonných hmôt. V nasledujúcom roku podľa IFP inflácia zvoľní na 2,3 percenta, keď vyprchá impulz rastu cien potravín. "V strednodobom horizonte potiahne rast cien služieb celkovú infláciu k úrovniam okolo 2,5 percenta," dodáva inštitút.


Nemecko a Francúzsko plánujú alianciu pre multilateralizmus

Hlavnou úlohou vznikajúceho zoskupenia je boj proti nerovnosti a klimatickým zmenám.

NEW YORK. Francúzsko a Nemecko v utorok oznámili, že plánujú založiť Alianciu pre multilateralizmus, ktorá v čase narastajúceho nacionalizmu v Európe, Spojených štátoch i inde vo svete bude podporovať globálnu spoluprácu. Informovala o tom v noci na stredu agentúra AP. Minister zahraničných vecí Nemecka Heiko Maas a jeho francúzsky rezortný kolega Jean-Yves Le Drian sa v utorok stretli na pracovnom obede so zástupcami 15 ďalších krajín, ktoré sa chcú do aliancie takisto zapojiť. Podľa informácií z diplomatických kruhov by sa jej členmi mali stať Británia, India, Indonézia, Japonsko, Kanada, Mexiko a Austrália. Aliancia pre multilateralizmus má byť založená v septembri na Valnom zhromaždení OSN. Na spoločnej tlačovej konferencii Le Drian vyhlásil, že prvým cieľom aliancie je ukázať, že "krajiny, ktoré podporujú multilateralizmus a Organizáciu Spojených národov, tvoria na svete väčšinu". Druhým cieľom je vytvoriť spoločenstvo krajín, ktoré sú pripravené bojovať proti nerovnosti, klimatickým zmenám a následkom moderných technológií, dodal. Podľa Le Drianových slov "zastávajú Nemecko a Francúzsko dobrú pozíciu na to, aby mohli svetu ukázať, aké môžu byť dôsledky unilateralizmu a izolacionalizmu a toho, keď dovolíme nacionalistickým a extrémistickým prejavom, aby prekvitali". Ministri zahraničných vecí zdôraznili, že táto aliancia nie je namierená proti USA. "Nechceme nikoho vylúčiť," uviedol Maas. "Samozrejme, budeme radi, ak sa Spojené štáty k tejto iniciatíve pridajú." Krok založiť novú alianciu prichádza po tom, ako americký prezident Donald Trump znížil finančnú podporu pre OSN, ohlásil odstúpenie USA od niekoľkých medzinárodných dohôd a vyhýba sa spolupráci v kľúčových otázkach, akou je napríklad klíma.


Richter o dianí v Smere: Všetko je absolútne otvorené

Kaliňák dostal pokuty

Kaliňák nehovorí pravdu

Kaliňák tlak ustáva

Abdikácie nekomentujú

Abdikačný vtip Smeru

Kažimír hovoril o otvorených oknách, Kaliňák abdikácie nekomentoval, Maďarič tému abdikácie neuzavrel.

BRATISLAVA. Všetko je v tejto chvíli absolútne otvorené. Takto v stredu komentoval dianie v Smere generálny manažér strany a minister práce Ján Richter. Otvorená je teda aj možnosť oddelenia jeho dvoch funkcií s tým, že manažér by mal do budúcna silnejšie postavenie. "My máme tisícky členov, štruktúry v každom okrese a kraji, preto je celkom prirodzené, že riadenie takejto strany si vyžaduje možno väčšie úsilie a viac času. Otázka rozhovorov, ktoré sa vedú, je, ako to zabezpečiť. Už 9. decembra bude snem strany, kedy by mali padnúť isté závery," avizoval. Richter pripomenul, že generálnym manažérom strany je 17 rokov. "Mám isté poznanie a skúsenosti, preto je prirodzené, že sú odo mňa isté očakávania. Ale v tejto chvíli je všetko absolútne otvorené. Je tam aj možnosť, že si mandát ministra dokončím," zdôraznil. Richter je zároveň presvedčený, že v Smere musia urobiť všetko pre to, aby nasledujúce voľby boli pre stranu úspešnejšie. Minister potvrdil, že na utorkovom rokovaní straníckych špičiek podpredsedovia ponúkli funkcie, ale líder Smeru Robert Fico to odmietol a vyjadril podpredsedom plnú dôveru. Ponúknutie abdikácií označil Richter za prejav vysokej politickej kultúry. To, že by išlo len o formálne gesto, odmietol. O tom, že by viac nebol podpredsedom strany, uvažuje podpredseda Smeru Marek Maďarič. Ak sa rozhodne abdikovať, do straníckej funkcie už opätovne kandidovať nebude. Povedal to po stredajšom rokovaní vlády s tým, že kým Fico vidí po krajských voľbách pohár poloplný, on ho vidí poloprázdny. "Všetko chce nejaký vývoj. Je celkom možné, že sa vzdám funkcie podpredsedu, ale v takom prípade sa už nebudem znovu o tento post uchádzať. Musím si všetko zvážiť, tému som ešte neuzavrel," poznamenal Maďarič s tým, že samého seba pociťuje vo vedení strany skôr ako problém než ako prínos. "Možno mám vyjadrenia, ktoré vyvolávajú kontroverzie, možno sa neviem vždy zladiť s názormi iných ľudí. Ale to je úplne normálne," povedal s dôvetkom, že ak by sa aj vzdal kresla v strane, ministrom kultúry by chcel zostať, keďže si myslí, že v danom rezorte je viac prínosom ako problémom. Maďarič vysvetlil, že stranícku funkciu na utorkovom rokovaní vedenia ponúkol Ficovi. "Odozva bola, že by sme mali o tom ešte hovoriť," povedal. Či pôjde na decembrový stranícky snem Smeru osobne, nepovedal. Je to podľa jeho slov ešte ďaleko. Na margo podpredsedu strany a ministra vnútra Roberta Kaliňáka Maďarič zopakoval, že na jeho mieste by asi vo funkcii nezostával. "Otázku personálnych zmien sme zatiaľ otvorili vo všeobecnosti a ja som formuloval názor, že k zmenám by malo dôjsť na viacerých úrovniach. Za seba som ponúkol svoje meno," podotkol. Kaliňák po rokovaní vlády zasa vyhlásil, že nikto z funkcionárov Smeru nie je pripútaný k svojej stoličke. To, že spolu s ďalšími podpredsedami strany ponúkol svoju stranícku funkciu, bližšie komentovať nechcel. "Až budeme mať nejaké závery, o ktorých sa budeme chcieť podeliť, tak vám ich povieme. Máme svoje vnútorné pravidlá a ja som vždy bol veľmi lojálny. Žiadne informácie z nášho vedenia nevynášam. Začali sme diskusiu, ako chceme v niektorých veciach pokračovať, čo chceme zmeniť. Až diskusiu skončíme a bude nejaký výstup, tak vám ho povieme," avizoval. Kaliňák povedal, že nikto na vedení nežiadal jeho odchod. Na otázku, či sa vedenie Smeru nechá na decembrovom sneme do svojich funkcií opätovne zvoliť, Kaliňák odvetil, že do straníckych funkcií kandidovali vlani a boli zvolení na štyri roky. "Smer má 18 rokov a keď to porovnáte s inými stranami, tie by buď už neexistovali, alebo by mali iné problémy. Sme dostatočne starí a skúsení, aby sme sa nad tým dobre zamysleli a skúsili sa pozrieť, akým smerom chceme kráčať ďalej," povedal. Podpredseda Smeru a minister financií Peter Kažimír ešte pred rokovaním vlády poznamenal, že predstavitelia najužšieho vedenia Smeru na utorkovom rokovaní len otvorili na dome okná, aby mohli vyvetrať. "Včera sme urobili len to, že sme na dome otvorili okná, aby sme mohli vyvetrať," vyhlásil. Kažimír tvrdí, že ak treba reagovať na trend, ktorý všetci vnímajú, tak je pripravený z hľadiska straníckej pozície dať k dispozícii svoju funkciu. "Ja som osoba, ktorá sa zvykne autonómne rozhodovať. Mám vám to nejako dokazovať?" odpovedal na otázku, či k takémuto rozhodnutiu dospel sám.Kažimír deklaroval, že každý má svoje osobné dôvody. Portál pluska.sk informoval o tom, že premiér chce, aby vo funkcii skončil minister práce Ján Richter, ktorý čelil kauze Čistý deň. Posilniť by vraj mal funkciu generálneho manažéra strany, ktorým je v súčasnosti. Portál píše, že ak by minister s týmto návrhom nesúhlasil, generálnym manažérom Smeru by sa stal súčasný poradca premiéra pre komunikáciu Erik Tomáš. Medzi ministrami, ktorí by mohli skončiť, sa spomínal najmä Robert Kaliňák. Opozícia už v stredu oznámila, že začína zbierať podpisy na zvolanie mimoriadnej schôdze, kde sa pokúsia ministra vnútra odvolať. Kaliňák na margo plánu opozície uviedol, že to opozičné strany robia permanentne, pričom toto odvolávanie bude patriť k tým najabsurdnejším. "Je to štandardná obrana Igora Matoviča (OĽaNO), ktorý sa snaží prekryť svoje daňové podvody.“


Vláda má nové priority: Zamestnanosť, školstvo aj zdravotníctvo

BRATISLAVA. Znižovanie nezamestnanosti, budovanie zariadení pre deti do troch rokov, lepšie fungovanie verejnej správy či znižovanie záťaže podnikateľského prostredia. Toto sú ciele, ktoré si na najbližšie dva roky stanovila vláda vo svojom Národnom programe reforiem. Materiál schválil kabinet Roberta Fica (Smer). Vlani sa na Slovensku vytvorilo 54-tisíc pracovných miest, nezamestnanosť klesá a tvorba nových miest bude prioritou vlády aj v nasledujúcom období. "V rámci služieb zamestnanosti sa zavedie profilácia uchádzačov o zamestnanie s individualizovaným poradenstvom a nové nástroje aktívnych politík trhu práce," uvádza sa v materiáli. Taktiež majú pribudnúť nové kapacity zariadení pre deti do troch rokov a flexibilnejšie by malo byť aj zamestnávanie matiek s deťmi. "V priebehu roka sa vyhlásia viaceré projektové výzvy na podporu integrácie ľudí z marginalizovaných rómskych komunít," stanovila si vláda. K rastu zamestnanosti má prispieť aj príchod viacerých zahraničných investorov. Ako sa ďalej uvádza v programe, efektívnosť výberu daní dosahuje najlepšie výsledky od roku 2012. "Na ďalšie zefektívnenie plánuje finančná správa zaviesť interné posudzovanie spoľahlivosti daňových subjektov. Bude sa tiež posudzovať rizikovosť daňových dlžníkov. Vybuduje sa centrálna analytická jednotka za účelom podpory boja proti daňovým únikom," píše sa v programe. Pod zlepšenie efektívnosti verejných výdavkov sa má podpísať aj realizovaný projekt Hodnota za peniaze. Ďalšími prioritami vlády tak majú byť opatrenia na zlepšenie vedy, výskumu a inovácií. Efektívnosť výdavkov by sa mala zvýšiť aj v oblasti dopravy a zdravotníctva. "Lepšie fungovanie verejnej správy by mali priniesť viaceré opatrenia. V roku 2017 vstupuje do platnosti tzv. protischránkový zákon, ktorý by mal priniesť transparentnosť do obchodov medzi štátom a súkromným sektorom," konštatuje sa v materiáli. Taktiež sa rozšíria a spresnia povinnosti verejných obchodných spoločností a má sa vytvoriť priestor pre zverejňovanie zmlúv samospráv na jednom mieste. Klesnúť má aj administratívna záťaž podnikateľského sektora. Prispieť k tomu má elektronizácia v oblasti platenia daní a vymáhania pohľadávok, ako aj optimalizácia pracovnej zdravotnej služby a služieb obchodného registra. Do programu sa dostalo aj zavedenie daňovej úľavy pri podpore bývania. "Od roku 2018 táto forma daňového bonusu nahradí súčasnú priamu bonifikáciu úrokovej sadzby formou štátneho príspevku pre mladých. Z daňovej úľavy budú môcť benefitovať bankoví klienti pri rovnakých podmienkach a úrokových sadzbách ako ostatní klienti bánk. Opatrenie zvýši adresnosť a hodnotu podpory bývania pri rovnakých nákladoch štátu," očakáva vláda. Zmeny sa majú uskutočniť aj v súdnictve, kde majú byť hromadné výberové konania pri obsadzovaní voľných miest sudcov na okresných súdoch. Zlepšiť sa má aj stav zdravotníctva. Od roku 2017 prechádzajú platby pre lôžkové zariadenia na systém úhrad za diagnostickú skupinu. Ako ďalej vyplýva z materiálu, má sa dobudovať aj sieť urgentných príjmov. Bude reorganizovaný systém pohotovostí a model kompetencií. Vláda si stanovila za cieľ posilniť aj transparentnosť a zavedú sa maximálne čakacie lehoty na ďalšie výkony aj v rámci ambulantnej starostlivosti.


Lajčák: Spoločnosť treba posilniť pred radikálmi, extrémizmus sa tým oslabí

V Prahe sa zúčastnil na konferencii k politickému radikalizmu v Európe.

BRATISLAVA/PRAHA. Na miestach, kde extrémisti učia nenávidieť, treba ponúknuť zmierenie, ak šíria strach, nenávisť a vylúčenie, možno na to odpovedať ľudskou dôstojnosťou, toleranciou a solidaritou. Povedal to minister zahraničných vecí Miroslav Lajčák v Prahe na konferencii k politickému radikalizmu v Európe. Extrémizmus sa dá podľa neho oslabiť tým, že spoločnosť bude mať posilnenú odolnosť pred radikálnymi prúdmi. Politický radikalizmus označil za "globálny fenomén, ktorý si vyžaduje globálnu odpoveď". Ide podľa neho o reálne ohrozenie hodnotového systému, aký dnes poznáme. Lajčák uvítal návrh vytvoriť v rámci Sekretariátu OSN nový Úrad pre boj s terorizmom vedený námestníkom generálneho tajomníka. "Bude mať dostatočnú politickú váhu a zviditeľnenie, aby zabezpečil koordinované pôsobenie v tomto smere naprieč celým systémom OSN," vysvetlil. Konferenciu organizuje Inštitút pre európsku politiku a Ústav medzinárodných vzťahov v spolupráci s českým ministerstvom zahraničných vecí. Na podujatí sa vedie diskusia o budúcnosti EÚ, novej podobe transatlantických vzťahov, bezpečnosti vo svete a ďalších otázkach.


Britská ekonomika v druhom kvartáli rástla najpomalšie za štyri roky

LONDÝN. Britská ekonomika v druhom kvartáli posilnila menej, ako sa pôvodne odhadovalo. Hrubý domáci produkt krajiny počas apríla až júna podľa najnovších údajov britského štatistického úradu (ONS) medziročne posilnil iba o 1,5 percenta, čiže najpomalším tempom za štyri roky. Predošlý odhad naznačoval, že medziročný rast ekonomiky Británie v druhom kvartáli bol na úrovni 1,7 percenta. ONS o tom informoval v piatok.Medzikvartálne sa hospodárstvo krajiny počas apríla až júna zväčšilo o 0,3 percenta, čiže štatistický úrad potvrdil predchádzajúci odhad. Medzikvartálny rast britskej ekonomiky bol v rámci priemyselných krajín združených v organizácii G7 najpomalší. Napriek utlmenému rastu hospodárstva sa však očakáva, že Bank of England v novembri zvýši svoju hlavnú úrokovú sadzbu z terajšieho rekordného minima 0,25 percenta, aby tak reagovala na rast inflácie nad želanú úroveň.


Minister spravodlivosti USA sa vzoprel Trumpovi, odmieta zastaviť vyšetrovanie

Sessions nechce mať nič spoločné s vyšetrovaním vzťahu Ruska s americkou administratívou.

WASHINGTON. Vo Washingtone rastie napätie medzi prezidentom Donaldom Trumpom a jeho ministrom spravodlivosti Jeffom Sessionsom, ktorý sa vo štvrtok otvorene postavil proti svojmu šéfovi. Po niekoľkých dňoch, počas ktorých naňho Trump útočil aj cez Twitter aj vo vyjadreniach pre médiá, Sessions vyhlásil, že tlaku zo strany prezidenta neustúpi a nikto mu nebude diktovať, ako má vykonávať svoju funkciu. "Pokiaľ ja budem ministrom spravodlivosti, kroky tohto ministerstva nebudú nevhodne ovplyvňované na základe politických požiadaviek," vyhlásil Sessions. Hlavným problémom medzi Trumpom a Sessionson je vyšetrovanie údajného zasahovania Ruska do americkej prezidentskej kampane v roku 2016, ktorá Trumpa vyniesla do kresla prezidenta, pričom podľa amerických tajných služieb a zistení amerických vyšetrovateľov sa tak stalo s podporou Ruska. Trump desiatky ráz vyzýval Sessionsa, aby toto vyšetrovanie zastavil, pretože podľa jeho názoru škodí krajine, no Sessions to vždy odmietol. Minister spravodlivosti na Trumpovu požiadavku opakovane odpovedal s tým, že on sám ani nemá právomoc zastaviť vyšetrovanie vedené tímom špeciálneho vyšetrovateľa Roberta Muellera. Sessions sa totiž už pred vyše rokom rozhodol sám od seba vzdať právomocí súvisiacich s prácou tohto tímu, ktorý odvtedy spadá pod námestníka ministra spravodlivosti Roda Rosensteina. Sessions vtedy argumentoval, že nechce mať nič spoločné s vyšetrovaním údajného vzťahu Ruska so súčasnou americkou administratívou, ktorej je sám súčasťou. Práve to mu Trump v týchto dňoch nevie odpustiť a stále sa k tejto téme vracia. "Je to veľmi, veľmi smutné. Jeff Sessions sa vzdal právomocí, a to nemal robiť. Alebo mi to mal dopredu povedať," vyhlásil tento týždeň Trump v rozhovore pre televíziu Fox News. "Dokonca aj moji nepriatelia mi hovoria: ´Jeff Sessions ti mal povedať, že sa vzdá právomocí, a v tom prípade by si ho ani nevymenoval.´ Najprv zobral tú prácu (post ministra spravodlivosti - pozn. SITA) a potom povedal ´vzdávam sa právomocí´. Hovorím si: Čo je toto za človeka," popisoval Trump vo Fox News svoj aktuálny pohľad na Sessionsa.


AKTUALIZOVANÉVlak zrazil medzi Bratislavou a Lamačom človeka, prejazd je obmedzený

BRATISLAVA. V stredu krátko po 15:30 zrazil v priestore medzi bratislavskou Hlavnou stanicou a železničnou stanicou Lamač osobný vlak osobu. "Podľa dostupných informácií došlo približne 700 metrov pred železničnou stanicou Bratislava - Lamač k stretu vlaku súkromnej prepravnej spoločnosti smerujúceho zo železničnej stanice Bratislava – Hlavná stanica s osobou mužského pohlavia. Privolaná hliadka Policajného zboru hodnovernosť prijatého oznámenia potvrdila. Ohliadajúci lekár na mieste určil príčinu smrti, konkrétne devastačné zranenia nezlučiteľné so životom," uviedla bratislavská policajná hovorkyňa Lucia Mihalíková. Policajti podľa nej po totožnosti mŕtveho muža v súčasnosti pátrajú. "Poverený príslušník Odboru železničnej polície Krajského riaditeľstva Policajného zboru v Bratislave v tejto súvislosti začal trestné stíhanie vo veci prečinu usmrtenia," povedala Mihalíková s tým, že ďalšie okolnosti prípadu sú v súčasnosti predmetom vyšetrovania. Podľa informácii Železničnej spoločnosti Slovensko je spomínaný úsek prejazdný, ale len s obmedzením po jednej koľaji, čo spôsobuje meškanie vlakov.


Majster v päťgólovom zápase zdolal Michalovce, Podbrezová podľahla Trnave

Bola senzáciou jesene. Podbrezová doposiaľ na jar získala iba tri body.

TRENĆÍN. Futbalisti AS Trenčín triumfovali nad Michalovcami 4:1 v nedeľňajšom stretnutí dvadsiateho tretieho kola najvyššej slovenskej súťaže Fortuna ligy. Úradujúci majster síce od 13. minúty prehrával gólom Kristjana Kushtu, ale už o dve minúty vyrovnal kanonier AS Rangelo Janga. V 19. minúte poslal Trenčín do vedenia Usman Adekunle Issa a v 41. minúte zvýšil Cornelis Petrus Ubbink. Výsledok duelu stanovil minútu pred koncom prvého polčasu Jakub Paur. Trenčín uspel po tohtotýždňovej prehre proti Slovanu a vyradení zo Slovnaft Cupu, vo Fortuna lige zvíťazil v druhom zápase po sebe. Naopak Michalovce natiahli sériu ligových prehier už na tri stretnutia, ale v stredu zdolali v pohárovom stretnutí Liptovský Hrádok a postúpili do semifinále. Futbalisti Spartaka Trnava triumfovali nad Podbrezovou 1:0, keď jediný gól zápasu a vôbec prvý trnavský v jarnej časti strelil v 50. minúte rakúsky útočník Kubilay Yilmaz. Trnava zvíťazila prvýkrát po štyroch stretnutiach a v tabuľke jej patrí piate miesto. Podbrezovčania nezískali plný počet bodov už šesť duelov po sebe. Podbrezová v jarnej časti Fortuna ligy ešte netriumfovala - na svojom konte má tri remízy a jednu prehru. Prekvapenie najvyššej slovenskej súťaže v sezóne 2016/2017 stále okupuje tretie miesto tabuľky. Fortuna liga - 23. kolo: Góly: 15. Janga, 19. Issa Adekunle, 41. Ubbink, 44. Paur - 13. Kushta ŽK: 50. Kleščík - 58. Vajs, 60. Kristi Qose, rozhodovali: Ziemba - Slyško, D. Hrčka, 2142 divákov Trenčín: Šemrinec - R. Klooster, Kleščík, Lawrence (85. M. Šulek), Keston Julien - Paur (81. Halgoš) - Ubbink, Zubairu - Issa Adekunle, Janga, Beridze (75. M. Klooster) Michalovce: P. Macej - Kristi Qose (80. M. Kolesár), Kavka, T. Sedlák, Šimčák - Grič - Serečin, S. Danko (69. A. Leško), Dimitriadis, Regáli (46. Vajs) - Kushta Martin Ševela, tréner Trenčína: "Hráčom som hovoril, že nebudeme s ničím kalkulovať a šli sme za víťazstvom. V zápase sme boli dominantní a nezastavil nás ani úvodný inkasovaný gól. Prvý polčas sme boli veľmi efektívni. Po prestávke sme mali veľa šancí, ale efektivita nám nevychádzala. Máme na čom stavať. Zápas si rozanalyzujeme." Anton Šoltís, tréner Michaloviec: "Nie je veľmi čo hodnotiť. Chýbala nám rýchlosť a agresivita. Súper dominoval a zaslúžene vyhral. Prečíslil nás vo všetkom. Z tohto zápasu sa musíme poučiť a naša hra musí byť iná. Chceli sme hrať otvorený futbal. Sme mladý kolektív sa učí práve na takýchto zápasoch." Gól: 50. K. Yilmaz ŽK: 43. P. Vajda, 84. Polievka - 7. Martin Tóth, 69. Jirka, 87. Čögley, rozhodovali: P. Hrčka - Pozor, Perát Podbrezová: M. Kuciak - M. Turňa, Krivák, Kupčík, L. Djordjevič - P. Vajda, Podio - Polievka, K. Kuzma (70. M. Mikuš), M. Kochan - Opoku Bernadina Trnava: A. Jakubech - Čögley, Godál, M. Oravec, Čonka - Martin Tóth - Jirka (90.+ L. Mihálik), Greššák, Bello (90.+ Dubec), A. Sloboda - Tambe (42. K. Yilmaz) Marek Fabuľa, tréner Podbrezovej: "Bývajú aj takéto zápasy, keď proti vám stojí nielen mužstvo s dobrou defenzívou, ale sa ešte aj odkloní od vás šťastena. Musíme tento fakt akceptovať. Nebol som spokojný s prvým polčasom, pretože naša prechodová fáza bola pomalá a z toho pramenilo, že sme boli smerom dopredu málo nebezpeční. V druhom dejstve po našom mikrospánku, počas ktorého sme inkasovali gól zo štandardky, sme urobili maximum, aby sme strhli výsledok na našu stranu. Proti nám stál však hlavne brankár Jakubech, ktorý vytiahol brilantné zákroky. To stačilo, aby išla Trnava domov s víťazstvom." Miroslav Karhan, tréner Trnavy: "Videli sme zaujímavý zápas. Domáci mali hneď v úvode šancu po štandardke, pričom som upozorňoval hráčov, aby nerobili v okolí šestnástky zbytočne fauly, keďže domáci sú z týchto situácií silní. Prvý polčas bol vyrovnaný. V druhom vyšiel lepšie začiatok nám. Dali sme gól po rohovom kope a myslel som si, že nás upokojí a začneme hrať trošku odvážnejšie. Nestalo sa tak. Naopak, nakopol domácich a hralo sa v podstate iba na jednu bránku. Dobrý deň mal náš brankár Jakubech. Ukázal viacero kvalitných zákrokov a aj vďaka nim, či šťastiu, sme to ustáli a ideme spokojní domov." Kubilay Yilmaz, autor gólu Trnavy: "Bol to ťažký a bojovný zápas, ale som veľmi rád, že som dal po štandardke víťazný gól. Mohol som pridať v závere ešte ďalší hlavou na 2:0, no dôležité je, že sme získali tri body. Musím poďakovať aj Čonkovi, ktorý mi dával výborné lopty. Dúfam, že budeme víťaziť aj v ďalších zápasoch a spravíme nejakú sériu."


V troskách zrútených budov v Marseille našli záchranári telo

MARSEILLE. V troskách budov, ktoré sa v pondelok zrútili vo francúzskom Marseille, našli záchranári telo. V utorok to na sociálnej a mikroblogovacej sieti Twitter potvrdil mestský hasičský zbor. Úrady sa obávajú, že sú v troskách uväznení ďalší ľudia.Budovy, jedna prázdna a druhá, v ktorej boli byty, sa zrútili v pondelok ráno. Ľahké zranenia pri tom utrpeli dvaja náhodní okoloidúci. Hasiči neskôr strhli tretiu budovu, ktorej hrozilo zrútenie. Trosky prehľadávajú špeciálne tímy za pomoci cvičených psov.


Tínedžeri sa posmievali topiacemu sa mužovi, nechali ho zomrieť

Hovorkyňa polície uviedla, že ani pri vypočúvaní neprejavili žiadnu ľútosť.

COCOA. Partia amerických tínedžerov sa niekoľko minút prizerala, ako sa v jazere topí muž. Namiesto toho, aby mu pomohli alebo aspoň privolali záchranu, sa mu piati mladíci z mestečka Cocoa na Floride celý čas posmievali a neprestali sa zabávať, ani keď už bolo jasné, že sa utopil. Celú udalosť si nakrútili na video a zverejnili na sociálnych sieťach. Po tom, čo sa o ich zázname dozvedeli miestne úrady, mladíkov predvolali na políciu, po krátkom pohovore ich však pustili, keďže nepomôcť v takomto prípade nie je trestné. O prípade informuje americký denník The Washington Post. Topiacim sa mužom bol 31-ročný Jamel Dunn, ktorý prišiel o život 9. júla v jazere nad mestom. Otec dvoch malých detí, ktorý chodil o paličke a podľa niektorých správ bol telesne postihnutý, skočil do vody oblečený po hádke so svojou snúbenicou. Tá o tri dni neskôr zalarmovala políciu. Prizerajúci sa tínedžeri na videu na Dunna okrem iného kričia, že mu nepomôžu a nechajú ho zomrieť a celý čas sa smejú. Z videa je zrejmé, že Dunn minimálne v posledných chvíľach nechcel zomrieť a prosil prizerajúcich sa mladíkov, aby mu pomohli. "Bojoval a kričal o pomoc a oni sa iba smiali. Ani nezavolali políciu, iba sa celý čas smiali," citujú médiá hovorkyňu miestnej polície Yvonne Martinez. Tínedžeri podľa nej ani pri vypočúvaní neprejavili žiadnu ľútosť. "Žiadna ľútosť, iba úškľabky," povedala. Ako píše The Washington Post, Dunn mal v čase, keď ho videli v meste naposledy, na hlave šiltovku s nápisom "Iba Boh ma môže súdiť".


Vyžeňte votrelcov zo Slovenska! Pozrite si unikátne zábery z Povstania

Okrem mužov v uniformách, malo SNP aj hrdinov v oblekoch.

BRATISLAVA. Začnite s vysťahovaním! Legendárne heslo podplukovníka Jána Goliana z večera 29. augusta 1944 bolo pre viaceré vojenské posádky na Slovensku impulzom, aby sa postavili na odpor prichádzajúcim nemeckým okupačným jednotkám. Vypuklo Slovenské národné povstanie. Skupina protifašisticky zmýšľajúcich dôstojníkov slovenskej armády pripravila v roku 1944 plán ozbrojeného vystúpenia, ktoré bolo nepriamo namierené proti autoritatívnej vláde na čele s Jozefom Tisom a malo dostať krajinu na stranu víťazných mocností druhej svetovej vojny. Povstanie sa pripravovalo v súčinnosti s ilegálnou Slovenskou národnou radou a československou exilovou vládou v Londýne. Začalo sa v menej priaznivom variante - ako reakcia na príchod vojsk wehrmachtu. Hybnou silou ozbrojeného odporu bola armáda, hoci komunistická propaganda po roku 1948 stavala do popredia najmä partizánov. Okrem mužov v uniformách malo SNP aj hrdinov v oblekoch, ako bol napríklad vtedajší guvernér Slovenskej národnej banky Imrich Karvaš, ktorý naplánoval a zrealizoval materiálne a finančné zabezpečenie Povstania. Povstalci ovládli na začiatku územie s rozlohou 20-tisíc km2, ich centrom bola Banská Bystrica. Hlavným veliteľom povstaleckých vojsk bol Ján Golian, od 7. októbra generál Rudolf Viest. SNP dostalo podporu aj spoza hraníc - zo Sovietskeho zväzu prišla materiálna pomoc aj vojaci 2. česko-slovenskej paradesantnej brigády či 1. česko-slovenský samostatný stíhací letecký pluk. Povstalci odolávali dva mesiace. Po ústupe do hôr časť jednotiek pokračovala v partizánskom spôsobe boja až do oslobodenia. Fotografie pochádzajú zo zdrojov Vojenského historického ústavu - Vojenského historického archívu v Bratislave a z TASR


V Nemecku odhalili zločineckú skupinu s kontaktmi na sicílsku mafiu

Všetci zadržaní čelia okrem iného aj obvineniam z obchodovania s drogami a zbraňami.

ROTTWEIL, KOSTNICA. O zadržaní dvoch talianskych občanov vo veku 48 a 52 rokov, ako aj ďalších 13 osôb podozrivých z trestnej činnosti 21. júna na juhu Nemecka informovali v utorok polícia a prokuratúra v Rottweile v spolkovej krajine Bádensko-Württembersko. Podľa dostupných informácií sú obaja Taliani podozriví, že riadili zločineckú skupinu s kontaktmi na taliansku mafiu. Všetci zadržaní čelia obvineniam z obchodovania s drogami a zbraňami, ako aj z podpaľačstva, ťažkého ublíženia na zdraví a pokusu o vraždu v rámci zastrašovania rivalov. Traja z dôvodne podozrivých už oprávnenosť obvinení potvrdili. Vyšetrovatelia disponujú poznatkami, podľa ktorých mala skupina kontakty so sicílskou mafiou Cosa Nostra. Svoje nezákonné aktivity kryla dvoma obchodnými prevádzkami v regióne. Prokuratúra v Kostnici sa prípadu venuje od vlaňajšieho leta, so vznesením žaloby sa ráta najskôr začiatkom budúceho roka.


Kim oslavuje skúšky balistických striel, KĽDR vydáva pamätné poštové známky

PCHJONGJANG. Severná Kórea oslávila svoje nedávne úspešné skúšky medzikontinentálnej balistickej strely (ICBM) vydaním série pamätných poštových známok s propagandistickými motívmi. Informovala o tom v utorok spravodajská stanica ABC News. Jedna z nich zobrazuje vodcu KĽDR Kim Čong-una, ako zamyslene píše na pracovnom stole, zatiaľ čo v jeho pozadí štartujú rakety. Na ďalšej známke vodca a armádny činiteľ zatínajú päste na znamenie úspechu. Niekoľko známok obsahuje detailné zábery na ICBM Hwasong-14, pričom tieto filatelistické rarity majú i popisy v angličtine. Pchjongjang má v oslavovaní svojich významných udalostí dlhoročné skúsenosti. Krajina v júni vydala i sériu známok v rámci "mesiaca boja proti americkému imperializmu". Toto každoročné podujatie sa vzťahuje na začiatok severokórejskej vojenskej kampane za vytlačenie amerických síl z Južnej Kórey. KĽDR iba v tomto roku vypálila 11 skúšobných balistických striel, pričom začiatkom júla úspešne otestovala i svoju prvú ICBM, ďalšiu odpálila neskôr. Pchjongjang tým porušil príslušný zákaz OSN týkajúci sa testov ICBM. Bezpečnostná rada OSN v reakcii jednomyseľne schválila nové sankcie proti KĽDR, ktoré majú znížiť ročný príjem z jej exportu o tretinu. Ide o dosiaľ najprísnejšie ekonomické opatrenia uvalené voči Severnej Kórei.


Opozičný Indický národný kongres zverejnil manifest

Parlamentné voľby by sa mali konať v siedmich etapách od apríla do mája.

NAÍ DILLÍ. Hlavná indická opozičná strana Indický národný kongres (INC) zverejnila v utorok svoj predvolebný politický manifest. Informovala o tom agentúra AP. Prvým bodom 54-stranového programu je plán vytvoriť nové pracovné miesta. Manifest takisto sľubuje dotačný program pre najchudobnejšie rodiny a farmárov. Predseda Indického národného kongresu Ráhul Gándhí, ktorý je vnukom bývalej premiérky Indiry Gándhíovej, počas svojho príhovoru obvinil vládnucu hinduistickú Indickú ľudovú stranu (BJP) z toho, že pracuje na tom, aby "rozdelila národ a rozširovala nenávisť". To, kedy svoj program zverejní Indická ľudová strana, nie je známe. Parlamentné voľby v Indii, ktorá je z hľadiska počtu obyvateľov najväčšou demokraciou na svete, by sa mali konať v siedmich etapách od apríla do mája. Indická ľudová strana, v ktorej pôsobí aj súčasný indický premiér Naréndra Módí, verí, že sa jej podarí zopakovať volebný úspech z roku 2014. BJP dúfa, že dokáže znova zostaviť vládu, a to aj napriek tomu, že v decembri 2018 prehrala tri dôležité miestne voľby, v ktorých bol úspešný opozičný Indický národný kongres.


Neapol zostal prvý raz v sezóne bez bodu, prehral o tri góly

Piatkové výsledky

Sobotňajšie výsledky

Nedeľňajšie výsledky

RÍM Futbalisti Fiorentiny zvíťazili v nedeľňajšom zápase tretieho kola Serie A 2018/2019 na domácom ihrisku nad Udinese tesne 1:0. SSC Neapol zaznamenal prvú prehru v novom ročníku talianskej súťaže. Na pôde Sampdorie Janov neuspel 0:3. Dva góly domácich strelil ešte v prvom polčase francúzsky útočník Gregoire Defrel, ďalší pridal pätnásť minút pred koncom Fabio Quagliarella. Slovenský futbalový reprezentant Marek Hamšík sedel iba na lavičke náhradníkov. V dobrých výkonoch pokračuje Sassuolo, ktoré doma zdolalo FC Janov 5:3 a priebežne figuruje na druhej priečke tabuľky za stopercentným Juventusom. Fiorentina - Udinese 1:0 (0:0)Gól: 73. Benassi/Dávid Hancko sedel na lavičke náhradníkov domácich/ Chievo - Empoli 0:0/Samuel Mráz hral za hostí od 78. minúty/ Lazio Rím - Frosinone 1:0 (0:0)Gól: 49. Alberto Sampdoria Janov - SSC Neapol 3:0 (2:0)Góly: 11. a 32. Defrel, 75. Quagliarella/Marek Hamšík sedel na lavičke náhradníkov hostí/ Sassuolo - FC Janov 5:3 (4:1)Góly: 34. Boateng, 38. Lirola, 41. Babacar, 45.+2 Spoli (vl.), 62. Ferrari - 27. a 83. Piatek, 70. Pandev Atalanta - Cagliari 0:1 (0:1)Gól: 45. Barella FC Turín - Spal 1:0 (0:0)Gól: 52. N'Koulou


Vlhová vyhrala slalom v Lenzerheide, darilo sa aj Velez-Zuzulovej

ONLINE: 1. kolo

ONLINE: 2. kolo

Fotogaléria

Víťazstvo Vlhovej

Ohlasy médií

Rozhovor - Velez-Zuzulo...

Američanka Mikaela Shiffrinová urobila chybu v závere.

Slalom (1. + 2. kolo): LENZERHEIDE. Slovenský ženský slalom zažil fantastickú olympijskú generálku, keď v nedeľňajšej súťaži Svetového pohára triumfovala Petra Vlhová. Vo švajčiarskom Lenzerheide navyše svoj úspešný návrat dvanástym miestom slávila Veronika Velez-Zuzulová. Barbara Kantorová nedokončila prvé kolo a prakticky to isté sa v druhej jazde na ceste za jasným víťazstvom prihodilo Američanke Mikaele Shiffrinovej. Petra Vlhová sa vo veku 22 rokov stáva obrovskou hviezdou zjazdového lyžovania, jedinou, ktorá konkuruje fenomenálnej vrstovníčke Shiffrinovej. Slávila svoj štvrtý triumf kariéry a druhý v sezóne, čim pred zimnou olympiádou obkolesila päť sériových triumfov svojej rivalky medzi husto postavenými bránkami. Svoje desiate pódiové umiestnenie síce vyťažila po obrovskej chybe Shiffrinovej tesne pred cieľom druhého kola, ale to nič nemení na Vlhovej štatúte. Slovenka zvíťazila s náskokom desatiny pred Švédkou Fridou Hansdotterovou, tretia skončila s odstupom 52 stotín Švajčiarka Wendy Holdenerová. Shiffrinovú zaregistrovali na 27. mieste, ale jej strata 13,87 nemá reálny formát. Veronika Velez-Zuzulová (+2,61 s) zvládla svoju prvú súťažnú jazdu v olympijskej sezóne a zároveň možno aj poslednú v prestížnom seriáli. Boli to je prvé ostré preteky od vlaňajšieho marca po tom, ako sa jej návrat po operácii kolena pre bolesti skomplikoval. Nepodaril sa jej síce špičkový výsledok, ale naznačila svoje možnosti a zručnosti, ktoré 33-ročnú poprednú svetovú slalomárku zdobili počas jej takmer dvojdesaťročnicovej kariéry na renomovaných elitných svahoch. 1. Petra VLHOVÁ (SR) 1:50,53 min. (55,53 s/55,00), 2. Frida Hansdotterová (Švéd.)) +0,10 s. (55,24/55,39), 3. Wendy Holdenerová +0,52 (55,06/55,99), 4. Melanie Meillardová (obe Švaj.) +0,71, 5. Nina Haverová-Lösethová (Nór.) +1,52, 6. Katharina Liensbergerová +1,73, 7. Katharina Gallhuberová (obe Rak.) +1,80, 8. Erin Mielzynska (Kan.) +2,16, 9. Irene Curtoniová (Tal.) +2,17, 10. Denise Feierabendová (Švaj.) +2,46, ... 12. Veronika VELEZ-ZUZULOVÁ (SR) +2,61 (58,04/55,10), ... Barbara KANTOROVÁ (SR) nedokončila 1. kolo Poradie v SP (po 28 pretekoch): Poradie v slalome (9):


Česi tesne nestačili na Srbov, vyrovnali historické maximum Československa

USA zaznamenalo najhorší výsledok v histórii.

PEKING. Basketbalisti Srbska zvíťazili nad Českom 90:81 a obsadili na majstrovstvách sveta v Číne konečné 5. miesto. Srbi museli zápas otáčať, v druhej štvrtine prehrávali o 13 bodov a na konci prvého polčasu mali deväťbodové manko Oba tímy hrali v sobotu predovšetkým o česť, olympijske miestenky pre Európu na podujatí vybojovali semifinalisti z Francúzska a Španielska. Od úvodu ukazovali lepšiu pripravenosť na duel Česi. Letargickým dojmom pôsobil najmä hviezdny pivot Denveru Nuggets Nikola Jokič, ktorý dal iba 7 bodov. K obratu zavelil najlepší srbský hráč na šampionáte Bogdan Bogdanovič. Krídelník Sacramenta zaznamenal 31 bodov, keď trafil sedem trojok. "V prvej časti hry sme hrali dobre v obrane. V druhej polovici začal dávať Bogdan Bogdanovič ťažké strely. Robili sme, čo sme mohli, no padlo mu úplne všetko. Šieste miesto je veľký úspech, veď koľkí ľudia toto čakali pred šampionátom?," povedal pre Českú televíziu v sobotu najlepší strelec Česka so 16 bodmi Patrik Auda. Česi šiestou priečkou vyrovnali historické maximum československej reprezentácie z MS 1970 v Juhoslávii. Priamu miestenku na OH v Tokiu nevybojovali, no v júli 2020 by sa v dodatkovej kvalifikácii mohli vyhnúť viacerým silným súperom. Navyše by sa mohli uchádzať aj o pozíciu jedného zo štyroch usporiadateľských krajín kvalifikácie. "Bolo to kúzelné leto pre všetkých, budeme na neho dlho spomínať. Moji zverenci dali do každého zápasu levie srdce, nikto sa nad nikoho nepovyšoval. Navyše tento úspech sme dosiahli bez Jana Veselého. S ním by sme mohli zabojovať o medailu na majstrovstvách Európy," zhodnotil pôsobenie českej reprezentácie jej izraelský tréner Ronen Ginzburg. USA zdolali Poľsko 87:74 a na podujatí obsadili konečné siedme miesto. Donovan Mitchell z Utahu Jazz prispel k výhre 16 bodmi a 10 asistenciami, Joe Harris pridal 14 bodov. Poliakom nepomohlo ani 18 bodov Mateusza Ponitku či 17 bodov Adama Waczynského. Hoci Američania zakončili šampionát víťazne, nič to nezmenilo na tom, že zaznamenali najhoršie umiestnenie od doby, keď sa na MS začali objavovať výbery hráčov NBA. Doteraz predviedli najslabšie predstavenie na domácich MS v Indianapolise v roku 2002. Vtedy skončili šiesti. Jedinou útechou pre USA je, že sa kvalifikovali na OH 2020 v Tokiu, kde budú obhajovať olympijské zlato. O 5. miesto: Srbsko - Česko 90:81 (41:50) Najviac bodov: Bogdanovič 31, Milutinov 14, Jovič 12 - Auda 16, Peterka 14, Satoranský 13 O 7. miesto: USA - Poľsko 87:74 (47:30) Najviac bodov: Mitchell 16, Harris 14, Middleton 13 - Ponitka 18, Waczynski 17, Slaughter 15


Trump otvoril vyšetrovanie dampingu pri dovoze hliníka z USA

Spojené štáty majú len dve plne funkčné hlinikárne a len jediná v Severnej Amerike je schopná vyrábať vysoko čistý hliník.

WASHINGTON. Americký prezident Donald Trump podpísal memorandum, ktorého cieľom je prilákať pracovné miesta v hlinikárenskom priemysle späť do USA. Lacný dotovaný dovoz zaplavil americký trh a "zničil tisíce dobrých amerických miest," povedal Trump pri podpise memoranda v Bielom dome. Prezident by bol rád, keby sa hlinikárenský priemysel vrátil tam, kde sa pôvodne nachádzal. Podľa neho je "absolútne nemysliteľné", aby sa USA spoliehali na zahraničných výrobcov, ak chcú získať hliník pre oblasť národnej bezpečnosti, najmä pre výrobu stíhačiek, vojenských vozidiel a lodí. Spojené štáty majú len dve plne funkčné hlinikárne a len jediná v Severnej Amerike je schopná vyrábať vysoko čistý hliník potrebný na produkciu stíhačiek F-35 a F-18, transportného lietadla C-17 či obrnených vojenských vozidiel. Minister obchodu Wilbur Ross uviedol, že podpísanie memoranda znamená začiatok skúmania ekonomických dopadov dovozu hliníka, najmä možnosť nečestného dampingu. Podľa jeho slov 55 % dovozu do USA pochádza z krajín ako Čína, Kanada, Rusko a Spojené arabské emiráty. Na memorandum okamžite zareagovali americkí a kanadskí šéfovia odborovej organizácie United Steelworkers (USW), ktorí žiadajú, aby sa vyšetrovanie sústredilo na dovoz z Číny. "Čína je problém, nie Kanada či ostatné krajiny, ktoré dodržiavajú pravidlá," povedal medzinárodný prezident USW Leo W. Gerard. "Naším cieľom by mal byť čestný obchod, nielen zaštítenie amerického trhu." Podľa jeho slov čínske nadbytočné kapacity zaplavujú svetové trhy, tlačia ceny nadol a robia niektoré typy podnikania neekonomickými. Kanadský prezident USW Ken Neumann zdôraznil, že kanadský hliník neohrozuje národnú bezpečnosť USA. "Skôr naopak. Kanadský priemysel je stabilný a spoľahlivý zdroj hliníka v tesnej blízkosti amerického trhu. ide o hodnotné aktívum pochádzajúce od blízkeho spojenca USA," povedal na tému vyšetrovania.


Po štyroch rokoch vláda uľaví živnostníkom. Zníži im dane

Vyšší strop na  paušálne výdavky žiadali živnostníci už od roku 2013, keď im ho Smer zaviedol.

BRATISLAVA. Živnostníci budú platiť nižšie dane, dohodli sa v stredu koaliční partneri na čele so Smerom. Pred štyrmi rokmi druhá vláda Smeru naopak presadila, aby sa dane pre živnostníkov zvýšili. Od roku 2013 si môžu uplatniť podnikatelia ako takzvané paušálne výdavky 40 percent svojich príjmov, ročne však najviac 5040 eur.  Po novom by mali byť paušálne výdavky 60 percent a limit 20-tisíc eur. Živnostníci prvýkrát zmenu pocítia v marci 2018, keď budú platiť dane za rok 2017. Budú si môcť uplatniť vyššie výdavky, vďaka čomu sa im zníži základ, z ktorého platia dane a štátu teda odvedú menej. "Bude to takmer štyrikrát viac ako doteraz, a to naozaj nie je málo," povedal po rokovaní vlády minister financií Peter Kažimír zo Smeru s tým, že dosah zmien na verejné financie by mal byť do 40 miliónov eur.  Paušálne výdavky používajú tí podnikatelia, ktorým sa nechce zbierať všetky faktúry a bločky, aby si uplatnili reálne výdavky. Náklady si jednoducho vypočítajú ako percento z príjmu.   "Doteraz boli paušálne výdavky nastavené príliš nízko. Mnohí na tom prerábali. Využívali teda reálne výdavky, čo im zvyšovalo náklady na administratívu," hodnotí viceprezident Asociácie zamestnávateľských zväzov Rastislav Machunka. Asociácia to považuje za významný posun. Ak živnostník mesačne zarába dvetisíc eur a platí len minimálne odvody, mal by pri súčasných 40-percentných paušálnych výdavkoch na dani štátu mesačne odviesť približne 200 eur. Po novom zaplatí mesačne daň len 53 eur.  Rozdiel medzi novými a starými pravidlami pocítia najviac tí, čo zarobia viac.  Nie všetci živnostníci majú vysoké výdavky. Napríklad architekti, advokáti, účtovníci či itečkári využívajú paušál najviac, lebo keby museli dokladovať svoje skutočné výdavky, šlo by o pomerne malé sumy.  "Ak by zbierali bločky, zrejme by ich výdavky nedosiahli ani polovicu toho, čo si môžu započítať vďaka paušálu," hovorí Alica Orda Oravcová zo Slovenskej komory daňových poradcov. Zmena pre nich teda nebude len pomocou ako pre ostatných živnostníkov, ale na nej zarobia. Naopak stavbári či taxikári budú zrejme aj naďalej využívať reálne výdavky, pretože ich náklady na podnikanie sú oveľa vyššie ako stanovený strop. Plnú výšku dnešných paušálnych 40-percentných výdavkov využíva živnostník, ktorý ročne zarába 12,6 tisíca eura. V budúcom roku to už bude ten, kto ročne zarobí približne 33-tisíc eur.  Vyšší strop žiadali živnostníci hneď od roku 2013, keď ho Smeru znížil. Šanca na nové pravidlá sa ukázala až v tohtoročnom programovom vyhlásení vlády, do stredy však nikto nevedel, o akú zmenu pôjde.  Strop na paušálne výdavky zaviedla druhá Ficová vláda ako súčasť balíčka, ktorým sa snažila dať do poriadku verejné financie. Pre živnostníkov to v tom čase bola obrovská zmena, dovtedy žiadny strop nemali.  Vláda zmenila aj pravidlá pri platení sociálnych odvodov a podnikatelia štátu začali zrazu platiť o stovky eur viac. Živnostníci si preto vo veľkom radšej začali zakladať firmy s ručením obmedzením.  Meniť systém platenia odvodov súčasná vláda neplánuje. Zmenu paušálnych výdavkov si podľa medializovaných informácií vyžiadali Most-Híd a SNS. Pred voľbami mala SNS pomoc živnostníkom ako jednu zo svojich hlavných tém. Naopak, Smer v minulosti o zmene pravidiel vôbec nehovoril. Tento text ste mohli čítať vďaka tomu, že platíte za obsah. Vážime si to.


Slovenské a české bábkarstvo zapísali do zoznamu UNESCO

ADIS ABEBA/BRATISLAVA. Slovenské a české bábkarstvo zapísali do Reprezentatívneho zoznamu nehmotného kultúrneho dedičstva ľudstva UNESCO. Rozhodli o tom na zasadnutí Medzivládneho výboru pre ochranu nehmotného kultúrneho dedičstva v etiópskom Addis Abebe. Výbor tento rok posudzoval 37 žiadostí o zapísanie do reprezentatívneho zoznamu a šesť na zoznam nehmotného kultúrneho dedičstva v ohrození. "Ide o prestížny zoznam," povedal Juraj Hamar, predseda Rady ministra kultúry na ochranu tradičnej ľudovej kultúry a generálny riaditeľ SĽUK-u. Hodnotiaci orgán UNESCO podľa neho ocenil "výnimočnú hodnotu prvku bábkarstva na Slovensku a v Česku pre kultúrne dedičstvo ľudstva". Medzivládny výbor posudzoval v tomto roku 37 žiadostí o zapísanie do zoznamu. Bábkarstvo označil Hamar za tradičný kultúrny prvok na Slovensku a v Česku. "Tento druh divadla združuje dramatické, dramaturgické, inscenačné, interpretačné, scénografické, výtvarné i hudobné zručnosti," vysvetlil. Spája sa s ním aj ľudová tvorba ako rezba, maľovanie a obliekanie bábok, upozorňuje Hamar. Tradícia bábkarstva je podľa neho v týchto krajinách stále silná, a to "vďaka odovzdávaniu spomenutých praktík, zručností, skúseností, ale i samotných bábok či dekorácií z generácie na generáciu". Zápisu do zoznamu podľa Hamara predchádzal tri roky dlhý administratívny proces. "Spolupracovali na tom odborníci, diplomati, úradníci, bábkari či bábkové divadlá," vymenoval. Nomináciu podľa neho výrazne podporili aj slovenské a české ministerstvá kultúry.


Sme rodina navrhuje valorizáciu sirotských dôchodkov

Sirotský dôchodok počíta ako 40 percent zo starobného či invalidného dôchodku.

BRATISLAVA. Podľa hnutia Sme rodina štát na siroty zabúda. Poslanci preto predložili do parlamentu návrh na valorizáciu sirotských dôchodkov. V pléne si však návrh vypočulo len zopár poslancov, pretože sála je poloprázdna a zväčša vystupujú len samotní predkladatelia návrhov zákonov. Podľa hnutia je strata jedného z rodičov pre deti v ktoromkoľvek veku vážnym emocionálnym aj existenčným zásahom do ich životov. "Sirotský dôchodok má byť ochranou dieťaťa pred doslova existenčnými problémami, v ktorých sa rodina a deti ocitnú. Sirotský dôchodok sa však podľa poslancov od roku 2004 nemenil," podotkla poslankyňa hnutia Petra Krištúfková. V súčasnosti sa sirotský dôchodok počíta ako 40 percent zo starobného či invalidného dôchodku, na ktorý by mal nárok zomretý rodič. Priemerný sirotský dôchodok tak v súčasnosti podľa poslancov predstavuje sumu 133,71 eura. Nárok na poberanie sirotského dôchodku má len dieťa, ktorého zosnulý rodič platil odvody do sociálneho systému, a dokonca jeho poberanie je podmienené počtom odpracovaných rokov úmerne k veku. "Tie rodiny, ktoré poberajú sirotský dôchodok, patria medzi tie najzraniteľnejšie. Preto si myslím, že politici by mali ukázať, že na ne myslia. Či tieto rodiny vnímajú cez štatistiku ako číslo, alebo ich vnímajú srdcom a cítia s tými ľuďmi. A to je najpodstatnejšie," poznamenala Krištúfková. Cieľom návrhu poslancov je zvýšenie percenta, podľa ktorého sa vypočítavajú sirotské dôchodky. Hnutie navrhuje zvýšenie na 50 percent zo starobného či invalidného dôchodku, na ktorý by mal nárok zomrelý rodič pozostalého dieťaťa. "Postupne sa chceme dopracovať až na úroveň 60 percent, pretože výška sirotských dôchodkov je naozaj nepostačujúca. Súčasný stav zďaleka nepokrýva náklady na základné životné potreby spojené s výchovou nezaopatreného dieťaťa," dodala Krištúfková. Diskusia v pléne je v utorok dopoludnia minimálna. Vystúpili v nej zväčša len predkladatelia jednotlivých návrhov či pridelení spravodajcovia. Lídrovi hnutia OĽaNO Igorovi Matovičovi pre jeho neúčasť v pléne prepadlo poradie dvoch návrhov, a to návrhu novely zákona o platových pomeroch niektorých ústavných činiteľov a tiež o sociálnom poistení. Podpredseda parlamentu Béla Bugár (Most-Híd) pre jeho opakovanú neúčasť v pléne navrhne, aby sa o týchto dvoch bodoch programu na aktuálnej schôdzi už nerokovalo.


Hofer je radikál, ale Ficove slová by nepovedal. Usmial by sa

Norbert Hofer je krajný pravičiar, ale nie je to Hitler, hovorí pre SME bývalá známa rakúska novinárka narodená v Československu BARBARA COUDENHOVE-KALERGI.

Barbara Coudenhove-Kalergi (84) je dlhoročná rakúska novinárka. Narodila sa v Prahe, ako trinásťročná musela s celou rodinou opustiť vtedajšie Československo a prijali ich v Rakúsku. Počas komunizmu bola spravodajkyňou rakúskej verejnoprávnej stanice ORF pre vtedajší východný blok. V roku 1988 pokrývala napríklad sviečkovú demonštráciu v Bratislave. Stretli sme sa v jej obľúbenej kaviarni v centre Viedne štyri dni pred rakúskymi prezidentskými voľbami. Pred pár mesiacmi Briti odhlasovali odchod z Únie, pred mesiacom si Američania zvolili za prezidenta Donalda Trumpa a Rakúšania si možno cez víkend zvolia Norberta Hofera. Pripomína vám to niečo, čo ste v minulosti už dávnejšie sami zažili na vlastnej koži? „Ľudia občas hovoria, že existujú paralely s 30. rokmi minulého storočia, keď fašizmus a krajná pravica zažívali nárast v celej Európe. Myslím, že je to trochu prehnané. To, čo vidíme dnes, je jednoznačne oslabovanie celej Európy a nárast krajnej pravice. Deje sa to v rôznych krajinách a to, čo sa udialo v Amerike, nebol len súboj medzi liberálmi a konzervatívcami a nebol to len odraz znechutenia z politiky.“ Čo to teda bolo? „Dôvodov, prečo sa Američania priklonili k Trumpovi, bolo viac. Rovnaké vidíme aj vo Francúzsku alebo tu v Rakúsku. Ľudia, ktorí volili francúzskych sociálnych demokratov alebo socialistov v Rakúsku, objavili akúsi náklonnosť ku krajne pravicovým silám. Sú to ľudia, ktorí sa obávajú o svoju prácu, v istom zmysle je preto úzkosť týchto ľudí oprávnená. Niečo podobné sa dá povedať o strednej triede, ktorá sa má horšie ako pred krízou.“ Hovoríte, že porovnanie s 30. rokmi je trochu prehnané. Vidíte aj nejaké paralely s týmto obdobím, ktoré ste sama zažili? „Ekonomická kríza v 30. rokoch bola oveľa horšia ako to, čo sme nedávno zažili v Európe. A Norbert Hofer nie je Adolf Hitler, v tomto zmysle sa do nedá porovnať. Máme tu aj internet. Ukázalo sa, že to dokáže byť nástroj na útočenie a šírenie nezmyslov, klamstiev a propagandy. Zo stránok slobodných alebo ich podporovateľov sa dozviete najmä to, že takmer všetci utečenci sú teroristi, znásilňujú ženy a krajina preto skolabuje. Sú tu však isté paralely. Máme tu utečeneckú krízu, počas ktorej vlani do Rakúska utieklo viac ako 90-tisíc ľudí. Ľudia začali mať strach a šikovne to využila extrémna pravica na čele so slobodnými, ktorá tvrdí, že to zničí spoločnosť. Vy ste zo Slovenska, teda z bývalej východnej Európy. A sami dobre viete, aké ľahké je zneužiť strach ľudí z utečencov, ktorí v živote žiadneho utečenca ani nestretli. Takže je vlastne aj logické, že napríklad vo Viedni, kde je skutočne množstvo utečencov a cudzincov, v prezidentských voľbách hlasovali skôr za Alexandra Van der Bellena. A na rakúskom vidieku hlasovali skôr za Norberta Hofera, pretože sa báli vecí, s ktorými sa nikdy nestretli.“ Čo je dnes hlavná deliaca čiara, ktorá rozdeľuje rakúsku spoločnosť? „Je to trochu konflikt dvoch svetov. V prípade Rakúska je to najmä konflikt medzi vzdelanejším mestom a menej vzdelaným a chudobnejším vidiekom. Na politickej úrovni to už nie je konflikt medzi tradičnou pravicou a tradičnou ľavicou. Je to konflikt medzi ľuďmi, ktorí už nedôverujú establišmentu, a ľuďmi, ktorí mu ešte stále veria.“ Čo je podľa vás dnes najväčším problémom rakúskej spoločnosti? „Niektorí Rakúšania si myslia, že je to utečenecká kríza. Čo je skutočne problém, a je to výzva, a všetci vieme, že sme ďaleko od jej vyriešenia. V Afrike sú dnes milióny ľudí, ktorí chcú z rôznych dôvodov opustiť svoju krajinu, máme tu pokračujúcu vojnu v Sýrii, ktorá má ďaleko od svojho konca. Výsledkom je, že tu máme milióny ľudí, ktorí by radi ušli do Európy. To mnohých ľudí desí. Angela Merkelová vyhlásila, že to zvládneme, ale mnoho ľudí v Európe tomu neverí. Ďalším dôvodom je globalizácia, mnoho firiem odchádza do Číny či do Indie. To sú problémy, ktoré špeciálne chudobnejšia populácia vníma veľmi pesimisticky. Je pravda, že mzdy zostali viac-menej rovnaké, prípadne sa znížili, tým pádom sa nožnice roztvorili, rozdiely medzi bohatými a chudobnými sa zvýšili.“ V Nemecku, s ktorým sa Rakúšania často porovnávajú, je nepredstaviteľné, aby sa napríklad kancelárom stal niekto z krajnej pravice, aj keď aj tam majú AfD, ktorá má však v prieskumoch len asi štrnásť percent. Ako je možné, že v Rakúsku môže mať kandidát slobodných 50-percentnú podporu v prezidentských voľbách? „Nemci majú svoju históriu vyriešenú oveľa lepšie ako Rakúšania. Aj preto sú oveľa citlivejší k myšlienkam krajnej pravice ako Rakúšania. Nemci boli po vojne nútení priznať, že katastrofa holokaustu bola ich chybou. V Rakúsku bol však po druhej svetovej vojne všeobecný konsenzus na tom, že sme boli vlastne len obeťou Hitlera. Až neskôr sme sa s touto otázkou museli postupne vyrovnávať, bolo to však oveľa neskôr ako v prípade Nemcov. Bolo to aj menej úprimné. Je tu aj jeden špecifický dôvod – vždy tu bolo dosť tých, ktorí celý čas volali po historickom zjednotení s Nemeckom. Niečo podobné ako v prípade sudetských Nemcov v Česku. Pre Rakúšanov, ktorí dnes chcú niečo podobné, je pritom nemecká kancelárka Angela Merkelová hlavnou nepriateľkou. Irónia je aj v tom, že títo Rakúšania kedysi odmietali Rakúsko-Uhorsko, teda spojenie s Čechmi, Slovákmi a Maďarmi, a dnes sú pre nich tieto tri krajiny spolu s Poľskom najlepšími priateľmi.“ Hofer pôsobí milo, ale je to extrémista. Je tiež autorom straníckeho programu slobodných. Vždy hovorí, že je len bežným členom, ale to nie je pravda. Do akej miery je kandidát slobodných Norbert Hofer krajný pravičiar? „Je členom Burschenschaften, študentskej krajne pravicovej organizácie, ktorá siaha až do 19. storočia a je založená na nemeckom nacionalizme. Pôsobí milo, ale je to extrémista. Vždy hovorí, že je len bežným členom, ale to nie je pravda. Je to jeden z ideológov strany. V minulosti povedal množstvo vecí, ktoré by dnes už nezopakoval. Napríklad, že Rakúsko by malo opustiť Európsku úniu. Takže vlastne neviete, čo si reálne myslí. Je veľmi zručným diskutérom, ale je to demagóg. Napríklad, keď mu niekto položí otázku, na ktorú nechce odpovedať, tak povie: Vyzeráte dnes strašne agresívne, čo sa to s vami stalo? Je to klasický ad hominem argument na odpútanie pozornosti. Rakúšania akoby stratili citlivosť voči týmto veciam. Keď začne skúmať, čo skutočne v minulosti hovoril, začína sa vám vytvárať reálny obraz o Hoferovi.“ S demagógiou sa často stretávame aj na Slovensku. Premiér nedávno v reakcii na podozrenia z korupcie vyhlásil, že novinári, ktorí o tom informujú, sú protislovenské prostitútky... „To je veľmi agresívny prístup. Hofer by niečo také nepovedal. Skôr by povedal: Ale, ale, dnes vyzeráte nejak nahnevane, hovorme radšej o reálnych veciach, o nezamestnosti, o tom, čo trápi ľudí. Alebo namiesto toho, aby oponenta označil za starého a senilného, skôr by povedal: Hm, na toto ste možno zabudli, stáva sa vám to občas, pripomeniem vám to. Je v tom vytrénovaný. Skôr by sa usmial." V Rakúsku prebieha veľká diskusia o kompetenciách prezidenta, ktorý ich má formálne pomerne široké, ale rakúski prezidenti ich v minulosti nevyužívali. Čoho sa najviac obávate, ak sa stane Hofer prezidentom? Do akej miery by mohol zneužiť svoje právomoci? „V ústave sa napríklad spomína možnosť, že prezident môže rozpustiť vládu. To prezident nikdy nespravil. Teoreticky to však urobiť môže. Mohol by teda spôsobiť vypísanie nových volieb. Hofer napríklad vyhlásil, že by to urobil, v prípade nejakej ‘hrozby’ alebo ‘katastrofy’. Napríklad, keby Rakúsko zaplavilo príliš veľké množstvo utečencov. Keď mu však počas kampane pripomenuli, že prezident v Rakúsku nevyužíva svoje právomoci, odpovedal, že ‚Ešte budete všetci prekvapení, akú môže mať prezident moc’. Neskôr povedal, že to tak nemyslel, pretože všetci mu to začali pripomínať. To bola vlastne aj jediná chyba, ktorú urobil vo svojej inak pomerne mäkkej kampani.“ Ak by však aj prišlo k novým voľbám a slobodní by ich vyhrali, stále by pravdepodobne nemali dosť mandátov na zostavenie vlády. „Problém je, že u socialistov aj ľudovcov je už dnes mnoho poslancov, ktorí majú blízko k extrému. Obe tradičné strany sú dnes značne oslabené aj preto, že prvýkrát za 70 rokov ani jedna z nich nebude mať prezidenta, v prvom kole kandidáti oboch strán neuveriteľne prepadli. Systém, ktorý nám dobre slúžil dlhé desaťročia, je dnes v rozklade. Ak nie na úplnom konci, tak blízko konca.“ Niektorým rakúske prezidentské voľby pripomínajú boj medzi Milošom Zemanom a Karlom Schwarzenbergom. Slobodní boli vo vláde po roku 2000. Nasledovali síce sankcie Európskej únie, ale rakúska demokracia to prežila. „Lenže neboli na čele vlády. Navyše, strana bola vtedy menej extrémna, ako je dnes. Nachádzali sa v nej tiež liberálnejšie elementy, to dnes v FPO takmer nevidíme.“ Čo by malo byť odpoveďou na nárast krajnej pravice? Ako by mali európske alebo rakúske elity reagovať na tento trend? „Problém je, že slovo elity je dnes v Rakúsku takmer nadávkou. Hofer napríklad Van der Bellenovi často hovorí – vy máte podporu vysokých vrstiev, ja mám podporu obyčajných ľudí. Čo je, samozrejme, hlúposť. V minulosti bolo pre prezidentského kandidáta nutné, aby mal podporu vedcov, umelcov a podobne. Dnes to vyzerá, že je to skôr nevýhoda. Pretože tu akoby prebiehal boj medzi elitami a obyčajnými ľuďmi. Niektorým rakúske prezidentské voľby aj preto pripomínajú český prezidentský súboj medzi Milošom Zemanom a Karlom Schwarzenbergom.“ Nemali by sa skôr teraz elity, nielen v Rakúsku, pozrieť do zrkadla a povedať: Niekde sme spravili chybu, musíme nájsť spôsob, ako sa vedieť prihovárať aj takzvaným obyčajným ľuďom? „Táto diskusia tu už prebieha. Ale je to beh na dlhé trate a príkladom je aj Česko. Boj medzi elitami a obyčajnými ľuďmi tam prebieha dodnes.“ Ako to podľa vás v nedeľu dopadne? Kto bude novým prezidentským kandidátom? „Som skôr pesimistka.“ Prečo? „Pretože sme videli, ako dopadli prieskumy v prípade brexitu a Trumpa. V oboch prípadoch sa mýlili. Očakávam, že výsledok volieb v Rakúsku bude v každom prípade tesný. Tento text ste mohli čítať vďaka tomu, že platíte za obsah. Vážime si to.


Situácia v Smere nie je podľa Beňovej ničím mimoriadna

Beňová si zároveň myslí, že v Smere neprebieha diskusia o pozíciách predsedu a premiéra.

BRATISLAVA. Ak predseda strany Smer Robert Fico osobne cíti, že chce byť naďalej predsedom strany Smer, mal by ním byť aj naďalej. Pre agentúru SITA to uviedla europoslankyňa Monika Beňová (Smer). „Smer je strana, v ktorej voliči neočakávajú zákulisné personálne ťahy a zmeny, ako to dnes vidíme napríklad v SaS alebo OĽaNO. Náš volič očakáva stabilnú a otvorenú personálnu stranícku politiku," uviedla Beňová s tým, že podľa nej nie je situácia v Smere ničím mimoriadna. Zároveň si myslí, že v Smere neprebieha diskusia o pozíciách predsedu Roberta Fica a premiéra Petra Pellegriniho. „Myslím si, že po stretnutí predsedu strany s krajskými organizáciami takáto téma nie je aktuálne diskutovaná," dodala.Situáciu medzi Ficom a Pellegrinim by napätím nenazývala. „Pre mňa sú zásadné otázky sociálna politika alebo zahraničnopolitické smerovanie a v týchto oblastiach som rozdielnosť názorov predsedu a premiéra nezaznamenala. Ak sa niektoré iné postoje, politické alebo osobné líšia, je to úplne prirodzené. Smer má 20 rokov a v takom dlhom období sa toho spravidla veľa zmení aj celkovo v spoločnosti," priblížila. Na otázku, či hrozí, že Pellegrini nebude za Smer kandidovať v budúcoročných parlamentných voľbách, uviedla, že by to bolo jeho osobné rozhodnutie. „Určite dôsledne zváži svoje rozhodnutie. Osobne by mi bolo ľúto, keby sa rozhodol, že nie. Je v Smere od založenia strany a odviedol kus práce prakticky na všetkých doterajších pozíciach," vyjadrila sa Beňová.Na to, aby Smer v budúcoročných parlamentných voľbách uspel s dobrým výsledkom, je podľa europoslankyne potrebných viac krokov, ktoré musia na seba nadväzovať. „Od personálnej, cez odbornú až po politickú úroveň. Svet sa mení, spoločnosť sa mení, priority a témy sa tiež zmenili. Treba ľudí počúvať, čo od nás čakajú a tieto očakávania ponúknuť v kvalitnom volebnom programe. Zároveň treba ponúknuť odpočet doterajších aktivít," myslí si. Podľa Beňovej na prvých miestach kandidátky do NR SR sú štandardne predseda a podpredsedovia, krajskí predsedovia a predsedníčka, generálny manažér. „Následne sú ďalšie pozície obsadzované na návrh predsedu strany, spravidla poslankyňami a poslancami, ktorí v NR SR pôsobia. Samozrejme sú na kandidátke napríklad aj zástupcovia Mladých sociálnych demokratov a členovia z okresných štruktúr tak, aby sa naplnila geografická reciprocita," vysvetlila. Beňová nemá informáciu, že by bývalý policajný prezident Tibor Gašpar mal ambíciu kandidovať za Smer. „Nemyslím si, že pán Gašpar by chcel vstúpiť do aktívnej politiky už v najbližších voľbách," podotkla.


Pápež priznal, že niektorí kňazi a biskupi sexuálne zneužívali mníšky

VATIKÁN. Pápež František v utorok pripustil, že katolícki kňazi a biskupi sexuálne zneužívali mníšky. Informovala o tom tlačová agentúra AFP. Ide o najnovší škandál, ktorý otriasa katolíckou cirkvou. "Niekoľko kňazov a biskupov sa toho dopustilo," odpovedal pápež na otázku novinára počas spiatočného letu z návštevy Spojených arabských emirátov (SAE) do Vatikánu. Priznanie pápeža Františka nasledovalo po kritickom článku v minulotýždňovom vatikánskom ženskom magazíne, ktorý priniesol informácie o sexuálnom násilí na mníškach. Tie boli nútené ísť na interrupciu či vychovávať deti, ktorých otcovstvo kňazi odmietli priznať. František povedal, že tento problém sa môže vyskytnúť "kdekoľvek", ale je rozšírený najmä v "niektorých nových kongregáciách a regiónoch". "Domnievam sa, že to stále pretrváva, pretože niečo také len tak nevymizne. Práve naopak," dodal. Cirkev podľa jeho slov zo svojich kruhov "vylúčila niekoľko duchovných" a Vatikán sa týmto problémom dlhodobo zaoberá. "Musíme urobiť viac? Áno! Chceme urobiť viac? Áno!" zvolal. Naznačil, že ide o kultúrny problém, ktorého korene sú v nazeraní na ženy ako na druhoradé osoby. Vo februárovej prílohe "Women Church World" vatikánskeho denníka Osservatore Romano sa píše, že mníšky o znásilňovaní desaťročia mlčali zo strachu pred represáliami. "Ak bude cirkev aj naďalej zatvárať oči pred týmito škandálmi, utláčanie žien v cirkvi bude pokračovať," napísala v článku novinárka Lucetta Scaraffiová. V roku 2018 obvinila mníška v Indii biskupa Franca Mulakkala z opakovaného znásilňovania. Polícia zadržala Mulakkala 21. septembra v južnom štáte Kérala pre podozrenia, že mníšku v rokoch 2014 až 2016 až 13-krát znásilnil. Pápež František ho deň pred jeho zatknutím vylúčil z cirkvi. Mulakkal obvinenia odmietol. Neschopnosť cirkevných predstaviteľov zakročiť v súvislosti s obvineniami zo sexuálneho zneužívania je jedným z najväčších škandálov za posledné roky, ktoré zasiahli rímskokatolícku cirkev na celom svete.


Ničivé požiare sužujú Utah. Pozrite si boj hasičov s ničivým živlom

Viac ako tisíc obyvateľov museli evakuovať v dôsledku rýchleho šírenia požiaru.

UINTAH. Rýchlo sa pohybujúci lesný požiar v meste Uintah v štáte Utah ničil domy, nútil k evakuácii obyvateľov a policajti museli uzatvoriť niektoré časti diaľnic. Silný vietor napomáhal k rýchlemu šíreniu ohňa. Pozrite sa, ako bojovali požiarnici s ohňom.


Ružomberčanky triumfovali nad Čajkami a získali majstrovský titul

Pre ružomberský basketbal je to 12. titul v histórii.

MBK Ružomberok: Jefferyová 21, Ellenbergová 16, Jackovecová 13, Šiksniuté 6, Mištinová 3 (Markovičová 3, Stašová 0, Janoščíková 0, Ivančáková 0) Piešťanské Čajky: Engelmanová 11, Lubinová 9, Baburová 7, Thompsonová 4, Jakubcová 3 (Mikulášiková 11, Hašková 6, Krč-Turbová 3, Matejčíková 0, Mihaljevičová 0, Dovčiková 0) Rozhodovali: Šarišský, Margala, Karniš, TH: 16/16 - 10/7, trojky: 6:5, os. chyby: 13:22, štvrtiny: 19:9, 13:14, 13:16, 17:15, 2900 divákov. Konečný stav série: 3:0, MBK Ružomberok získal titul RUŽOMBEROK. Basketbalistky MBK Ružomberok zvíťazili v 3. finálovom zápase slovenskej extraligy nad Piešťanskými Čajkami 62:54 a získali majstrovský titul. V sérii triumfovali 3:0 na zápasy a vyraďovacími bojmi tak prešli bez jedinej prehry. Pre ružomberský basketbal je to 12. titul v histórii, prvý od roku 2003. Na hre domácich hráčok bolo od úvodu viditeľné, že finálovú sériu nechcú predlžovať. V 5. minúte viedli 10:2, hostky reagovali oddychovým časom. Ten im síce nakrátko pomohol, ale domáce ešte do konca prvej štvrtiny zvýšili náskok na rozdiel 10 bodov (19:9). Druhá štvrtina priniesla vyrovnaný basketbal a snahu Čajok o vyrovnanie. V 17. minúte sa po doskoku Haškovej priblížili na tri body (26:23), domáce však neskôr viackrát vyťažili z nepresného zakončenia súperiek a do prestávky zvýšili náskok na deväť bodov (32:23). Aj tretia štvrtina bola najmä o snahe hosťujúcich hráčok stiahnuť manko na Ružomberčanky. Tie si však dostatočnou efektivitou dokázali udržať náskok. Záverečná štvrtina priniesla veľkú drámu, o ktorú sa postarali hráčky Piešťan. Tie v nej dokázali stiahnuť 12-bodové manko (53:41) na 56:54, no viac im už Ružomberčanky nedovolili. Juraj Suja, tréner MBK Ružomberok: "Gratulujem Piešťanom k 2. miestu a k výkonom. Vo finálovej sérii boli veľmi ťažký súper. Titul nám nedali zadarmo. Sme však veľmi šťastní, že sme po 16-tich rokoch vrátili titul do Ružomberka. Prišlo veľa divákov, ktorí chceli s nami osláviť titul. Síce nás to dostalo pod určitý tlak, ale zvládli sme to výborne a tešíme sa z titulu. V tejto sezóne sme splnili všetky ciele, ktoré sme mali. Sme šťastní." Miroslava Mištinová, krídelníčka MBK Ružomberok: "Som veľmi rada, že po 16-tich rokoch je titul späť v Ružomberku. Bola to ťažká cesta, no zrejme nie až taká ťažká, ako keby Good Angels ostali v extralige. Potvrdilo sa, že posledný krok býva najťažší, to tretie víťazstvo sa rodilo ťažko. Máme z neho obrovskú radosť." Juraj Kucsa, tréner Piešťanských Čajok: "Celý zápas sme si verili, že môžeme vyhrať. Napokon k tomu chýbalo premeniť jednu strelu za stavu, keď sme v závere sťahovali manko. Výkon v dnešnom zápase nás však môže tešiť, najmä vzhľadom na zdravotný stav nášho družstva. Gratulujem Ružomberku k titulu." Rebeka Mikulášiková, pivotka Piešťanských Čajok: "Prvý pocit bol smútok z prehry, keďže v závere zápasu sme sa dotiahli na Ružomberok. Veľmi sme chceli vyhrať, žiaľ, nevyšlo to. Napokon máme krásne druhé miesto, takže neskôr prišiel aj úsmev na naše tváre."


Ceny ropy klesli, trhy môžu ovplyvniť sankcie USA proti Iránu

Cena ropy Brent sa stále drží nad hranicou 77 dolárov za barel.

SINGAPUR. Po raste na 3,5-ročné maximum zaznamenali ceny ropy v piatok mierny pokles. Dôvodom sú očakávania trhov, že predpokladaný pokles dodávok ropy z Iránu v dôsledku sankcií USA by mohli nahradiť iné zdroje. Cena ropy Brent sa však stále drží dostatočne nad hranicou 77 USD za barel (159 litrov). Americký prezident Donald Trump začiatkom týždňa oznámil, že Spojené štáty odstupujú od jadrovej dohody svetových mocností s Iránom uzatvorenej v roku 2015 a voči krajine zavedú sankcie. To by znamenalo aj obmedzenie exportu ropy z Iránu, ktorý sa na celosvetových dodávkach podieľa približne 4 percentá. Trhy však očakávajú, že aj keď vývoz ropy z Iránu prudko klesne, dodávky by mohli vykompenzovať iné štáty Organizácie krajín vyvážajúcich ropu (OPEC). Domnievajú sa, že najmä Irak a Kuvajt sú schopné urýchlene zvýšiť produkciu po tom, čo by iránske dodávky zaznamenali pokles. Mimo OPEC sa ďalšie zvýšenie dá očakávať od USA. Americká produkcia vzrástla minulý týždeň na nový rekord, keď dosiahla 10,7 milióna barelov denne. Cena severomorskej ropnej zmesi Brent s júlovým kontraktom klesla do 7.30 h SELČ o 10 centov na 77,37 USD (65,14 eura) za barel. Počas predchádzajúceho dňa sa cena Brentu dostala na nové 3,5-ročné maximum, keď zaznamenala 78 USD/barel. To bola najvyššia hodnota od novembra 2014. Mierne klesla aj cena americkej ľahkej ropy WTI s dodávkou v júni. Dosiahla 71,33 USD/barel, čo oproti predchádzajúcej uzávierke predstavuje pokles o 3 centy. Stále sa však drží blízko maxima z novembra 2014, ktoré predstavuje hodnota 71,89 USD/barel. (1 EUR = 1,1878 USD)


Najvyšší súd odvolanie Kucherenka zamietol, odsedí si jedenásť rokov

Najvyšší súd potvrdil rozsudok Špecializovaného trestného súdu.

BRATISLAVA. Najvyšší súd (NS) v stredu odsúdil podnikateľa ukrajinského pôvodu Sergeja Kucherenka na 11 rokov väzenia pre trestný čin porušovania povinnosti pri správe cudzieho majetku. Taktiež musí uhradiť spôsobenú škodu vo výške 7,8 milióna eur. Najvyšší súd tak potvrdil rozsudok Špecializovaného trestného súdu (ŠTS) v Banskej Bystrici z apríla tohto roka. Kucherenko podal voči rozsudku ŠTS odvolanie, o ktorom v stredu rozhodoval Najvyšší súd. Odvolanie obžalovaného zamietol. "Cítim sa byť nevinným, nedopustil som sa konania, ktoré sa mi kladie za vinu," vyhlásil v stredu obžalovaný. V odvolaní prostredníctvom svojej obhajkyne napríklad vyčítal prvostupňovému súdu, že sa nezaoberal jeho návrhmi na doplnenie dokazovania, nevypočul kľúčového svedka. Namietal taktiež znalecký posudok či výšku vyčíslenej škody. Taktiež tvrdil, že bolo porušené jeho právo na obhajobu a súd mal podľa jeho názoru oprieť svoje rozhodnutie o nepoužiteľné dôkazy. "Súd preskúmal zákonnosť a odôvodnenosť napadnutého rozsudku a dospel k záveru, že odvolanie obžalovaného nie je dôvodné," uviedla v stredu okrem iného predsedníčka senátu pri odôvodňovaní rozsudku. Rozhodnutie prvostupňového ŠTS bolo podľa nej riadne odôvodnené. Podľa prokurátora Úradu špeciálnej prokuratúry Sergej Kucherenko ako konateľ spoločnosti DND Invest v rozpore so zákonnou povinnosťou napriek dostatku finančných prostriedkov ku koncu decembra 2009 nezaplatil banke mimoriadnu splátku vo výške 700-tisíc eur. Porušením podmienok spôsobil vyhlásenie okamžitej splatnosti 3,5-miliónového úveru. V rámci vysporiadania úveru, ktorý bol zabezpečený nehnuteľnosťami spoločnosti, mal uzavrieť v roku 2010 v mene spoločnosti súbor ekonomicky zjavne nevýhodných zmlúv. Na ich základe zbavil obchodnú spoločnosť, ktorej bol konateľom, nehnuteľností nevyhnutných na naplnenie podnikateľských zámerov. Manželka obžalovaného, modelka Silvia, pre médiá uviedla, že verí v manželovu nevinu. Prokurátor považuje stredajšie rozhodnutie súdu za zákonné. Rozhodnutie súdu je právoplatné.


Loď s migrantmi vplávala do prístavu na Lampeduse

Kapitánku po vplávaní lode do prístavu zatkli.

LAMPEDUSA. Loď Sea-Watch 3 nemeckej charitatívnej organizácie s migrantmi na palube vplávala v noci na sobotu do prístavu na talianskom ostrove Lampedusa. Kapitánku lode úrady zatkli a 40 migrantov po zakotvení plavidla nechali na palube. Pre agentúru AFP to uviedol hovorca nemeckej organizácie Sea-Watch Ruben Neugebauer. Loď Sea-Watch 3 vplávala do talianskych vôd v stredu aj napriek hrozbe veľkých pokút zo strany krajne pravicového ministra vnútra Mattea Salviniho. Kapitánka lode Carola Racketeová (31) povedala, že je pripravená ísť do väzenia za to, že migrantov zachránených pri pobreží Líbye privezie do bezpečia. Organizácia Sea-Watch už skôr uviedla, že Racketeovú vyšetrujú v Taliansku pre napomáhanie ilegálnej migrácii a porušenie plavebných zákonov, lebo ignorovala príkaz na zastavenie lode vyslaný talianskou pobrežnou strážou. Taliansky minister vnútra Salvini vyhlásil, že migranti môžu vystúpiť na pobrežie, iba ak pôjdu priamo do Holandska, kde je Sea-Watch 3 registrovaná, alebo do Nemecka. Nemecko, Francúzsko, Fínsko, Luxembursko a Portugalsko sa ponúkli, že migrantov prijmú. Loď Sea-Watch 3 plaviaca sa pod holandskou vlajkou vyzdvihla 53 ľudí pri pobreží Líbye 12. júna. Odvtedy talianske úrady umožnili vystúpiť na pobrežie 13 migrantom, a to zo zdravotných alebo humanitárnych dôvodov.


Doručovanie písomností do vlastných rúk by sa malo zmeniť

Národniari navrhli zmenu zákona, ktorú dnes schválil parlament.

BRATISLAVA. Doručovanie písomností do vlastných rúk správnymi orgánmi občanom by sa malo zmeniť. Po novom by sa za deň doručenia uloženej písomnosti na pošte mal považovať ten deň, kedy si skutočne adresát písomnosť prevezme. Dnes to tak totiž nie je, čo sa zdá SNS nespravodlivé. Národniari preto navrhli zmenu zákona o správnom konaní (Správny poriadok), ktorú dnes parlament posunul do druhého čítania. "Súčasná úprava Správneho poriadku nezohľadňuje skutočný deň prevzatia písomnosti na pošte počas úložnej lehoty, pokiaľ si takúto písomnosť občan nepreberie do troch dní od jej uloženia," uviedol predkladateľ návrhu a predseda poslaneckého klubu SNS Tibor Bernaťák. Dnes platí, že aj keď si občan vyzdvihne písomnosť zasielanú správnym orgánom na pošte v 18. deň lehoty od jej uloženia, berie sa to tak, akoby mu bola doručená už na tretí deň od jej uloženia. Národniari upozorňujú na túto nespravodlivosť napríklad v súvislosti so všeobecnou odvolacou lehotou. Hoci si adresát vyzdvihne písomnosť na 18. deň, lehota mu plynie už od tretieho dňa od uloženia zásielky. Táto lehota je pritom 15-dňová. Takto mu vlastne podľa SNS plynie v správnom konaní posledný deň lehoty na podanie odvolania sa voči prvostupňovému rozhodnutiu správneho orgánu. "Platná úprava zákona vôbec neprihliada na skutočnosť, že občan môže byť na viac dní odcestovaný. Preto predkladáme novelu, ktorá zavádza spravodlivejšiu lehotu na prevzatie písomnosti doručovanej do vlastných rúk občanov," zdôraznil predseda SNS Andrej Danko. Zmena zákona zabezpečí, že za deň doručenia uloženej písomnosti na pošte sa bude považovať deň reálneho prevzatia tejto písomnosti. Od tohto dňa - reálneho prevzatia, budú plynúť následné lehoty. "A len v prípade, ak si adresát zásielku počas jej uloženia na pošte nevyzdvihne, nastane tzv. fikcia doručenia, kedy sa bude 18. deň lehoty považovať za deň doručenia písomnosti, aj keď sa adresát o uložení zásielky nedozvedel," vysvetľuje SNS.


AKTUALIZOVANÉRozsiahly celosvetový hackerský útok zasiahol desiatky krajín

Útok ochromil počítačové systémy britských nemocníc.

LONDÝN, MADRID. Rozsiahly globálny kybernetický útok zasiahol v piatok desiatky štátov v Európe a Ázii. Narušil nielen obchodné, ale aj zdravotné systémy viacerých krajín, vrátane nemocníc po celej Veľkej Británii. Útok mohol postihnúť až viac ako 70 krajín sveta. Počítače v Británii, Španielsku, Číne, Rusku, USA, Taliansku, na Taiwane, Vietname infikoval takzvaný ransomware, prostredníctvom ktorého hackeri zvyknú vymáhať výkupné za opätovné sprístupnenie blokovaných počítačov. Na obrazovkách napadnutých počítačov sa podľa screenshotov zverejnených na sociálnych sieťach objavili výzvy na zaplatenie výkupného vo výške 300 dolárov, a to vo virtuálnej mene bitcoin. Mnohí experti na kybernetickú bezpečnosť sú presvedčení, že útoky novou verziou programu s názvom WannaCry spolu súvisia, hoci jednoznačne to ešte potvrdené nebolo. Útok bol najskôr hlásený z Británie. Vážne problémy hlásili napríklad zdravotnícke zariadenia z Londýna, Blackburnu, Nottinghamu a z grófstiev Cumbria a Hertfordshire, informovala stanica BBC. V postihnutých zariadeniach patriacich do systému britského verejného zdravotníctva (NHS) nefungovali počítače ani telefóny. Vyzvali preto pacientov, aby s výnimkou urgentných prípadov odložili plánované návštevy a vyšetrenia v nemocniciach na neskorší termín. Na odstránení problémov pracujú špecialisti na informačné technológie. Kto môže stáť za predpokladaným kyberútokom, nebolo bezprostredne známe. "Útok nebol zameraný na NHS, bol vedený na medzinárodnej úrovni a zasiahol viacero štátov a organizácií," komentovala udalosť britská premiérka Theresa Mayová. Podľa vyhlásenia NHS boli informačné systémy najmenej 40 britských nemocníc a zdravotníckych zariadení infikované škodlivým programom z, prostredníctvom ktorého hackeri zvyknú vymáhať výkupné výmenou za opätovné sprístupnenie blokovaných počítačov. Hackeri súčasne tvrdili, že sa im podarilo rozšifrovať uložené dáta. Predstavitelia NHS však zdôraznili, že nie sú indície o tom, že by sa hackeri v rámci útoku zmocnili údajov pacientov, informovala agentúra AP. "Povedali nám, že máme vypnúť počítače a odpojiť svoje mobilné telefóny od bezdrôtovej siete wi-fi. Nefungoval jediný počítač," oznámili agentúre AFP dve zamestnankyne jednej z londýnskych nemocníc. K podobným útokom ransomwarom došlo aj v ďalších krajinách po celom svete vrátane Číny, Ruska, USA, Talianska, Taiwanu a Vietnamu. Španielske úrady prijali v reakcii na "masívne infikovanie" osobných a firemných počítačov škodlivým softvérom mimoriadne opatrenia. Španielske Národné centrum na ochranu kľúčovej infraštruktúry v tejto súvislosti už požiadalo o informácie viac ako 100 poskytovateľov energetických, dopravných, telekomunikačných a finančných služieb pôsobiacich v krajine. Hackeri napadli v Španielsku viacero firiem, okrem iných spoločnosť Telefónica. Podľa madridského ministerstva priemyslu postihnuté spoločnosti nemuseli v dôsledku útoku obmedziť svoje služby ani nedošlo k ohrozeniu osobných údajov klientov. Podľa španielskych expertov sa do počítačov dostala nová verzia programu WannaCry. Útok ohlásila aj radnica švédskeho mestečka Timra 400 kilometrov severne od Štokholmu. "Napadnutých bolo zhruba 70 počítačov," povedal starosta mesta Andreaz Stromgren. Agentúra AP uviedla, že rumunská tajná služba zachytila pokus o kybernetický útoky na bližšie nešpecifikovanú vládnu inštitúciu, ktorý pravdepodobne vykonala skupina APT28, známa aj ako Fancy Bear. Hackerský útok, podobný tomu z Británie, hlási podľa AP aj popredný ruský mobilný operátor Megafon. Podľa jeho hovorcu Piotra Lidova boli napadnuté počítače v pobočkách spoločnosti v Rusku, ale mobilné služby fungujú bez problémov. Útočníci požadujú zaplatenie 300 dolárov za odblokovanie systému, uviedol Lidov s tým, že spoločnosti sa podarilo obnoviť fungovanie call centra, ale väčšinu pobočiek dočasne uzatvorila. Niektoré ruské médiá informovali aj o hackerských útokoch na ministerstvo vnútra a Vyšetrovací výbor Ruskej federácie. Druhá menovaná inštitúcia to však poprela. Renomovaná spoločnosť Kaspersky Lab, ktorá sa zaoberá ochranou počítačov pred kybernetickými hrozbami, uviedla, že uvedený ransomware sa zrejme objavil až v 74 krajinách sveta a ich počet stále rastie. Obzvlášť masívny bol útok na počítače v Rusku.